Artemisia Gentileschi a oa ul livourez italian eus penn kentañ ar XVIIvet kantved, ganet e Roma d'an 8 a viz Gouhere 1593 ha marvet e 1653, merc'h d'al livour toskan Orazio Gentileschi (1563-1639). Gwelet eo hiriv evel unan eus gwellañ livourien ar rummad a deuas war-lerc'h Caravaggio (Caravaggisti a vez graet eus an arzourien-se) ha levezonet gantañ: treserezh resis, nerzh hag efed, e doare ar c'hoariva, en he zaolennoù.\nEn un amzer ma ne veze ket degemeret aes ar merc'hed e kumuniezh an arzourien eo bet ar vaouez kentañ o tont da vezañ ezel da'n Accademia dell'Arte del Disegno e Firenze, hag al livourez kentañ anavezet graet ganti taolennoù istorel ha relijiel pa ne grede den e c'halle ur vaouez livañ traoù a'r seurt-se.\n1.1 Roma da gentañ\n1.2 He buhez e Firenze (1614-1620)\n1.3 Adarre e Roma ha war-lerc'h e Venezia (1621-1630)\n1.4 Naplez hag ar marevezh e Bro-Saoz (1630-1653)\n1.4.1 E Bro-Saoz\n2 An arzourez\n3 Artemisia ha livourezed all hec'h amzer\n4 Artemisia er sevenadur pobl\nRoma da gentañAozañ\nArtemisia Gentileschi a oa ganet e Roma, d'an 8 a viz Gouhere 1593. Bugel kentañ al livour Orazio Gentileschi e oa. Un arzour brudet e oa he zad, un diskibl d'al livour meur Caravaggio. En e di-labour e krogas Artemisia da livañ, ha diskouez a reas donezonoù brasoc'h eget re he breudeur a veze o labourat en he c'hichen. Deskiñ a reas tresañ, meskañ livioù, ha livañ da vat. Pa oa levezonet doare he zad gant hini Caravaggio e c'hoarvezas kemend-all ganti.\nNemet dornet disheñvel e oa tad ha merc'h.\nSuzana hag ar gozhidi , Dastumad Schönborn, Pommersfelden\nKentañ oberenn Artemisia pa oa 17 vloaz (goude ma kav da dud zo e oa bet skoazellet gant he zad ) a voe Susanna e i vecchioni (pe Suzana hag ar gozhidi ) e 1610, ur sujed a vo livet ganti meur a wech. Splann e weler penaos he devoa mestroniet Artemisia naturalouriezh Caravaggio, hep treiñ kein ouzh doare skol Bologna, a oa Annibale Carracci an arzour pennañ anezhi.\nE 1612, en desped d'hec'h ampartiz, e voe nac'het outi bezañ degemeret en Akademiezhoù an Arz ha ne oa nemet gwazed enne. D'ar c'houlz-se e oa he zad o labourat gant Agostino Tassi hag o kinklañ bolzioù Casino della Rose e diabarzh palez Pallavicini Rospigliosi e Roma. Goulennet en doa Orazio Gentileschi ouzh Tassi kelenn e verc'h. E-pad ur gentel e voe gwallet Artemisia gant Tassi. Da gentañ e prometas ar gwaller dimeziñ da Artemisia, evit reiñ hec'h enor hag he brud vat dezhi en-dro, nemet ne sevenas ket e ouestl, ken ez eas he zad da ziskleriañ ar gwaller d'ar bennadurezh. Prosez a voe, ha 7 miz e padas. Klevet e voe er prosez edo Tassi en sell da lazhañ e wreg, en devoa pec'het gant e c'hoar-gaer, ha c'hoantaet laerezh lod eus taolennoù Orazio war ar marc'had. E-kerzh ar prosez e rankas Artemisia gouzañv un enselladenn eus he c'hourzh hag ar jahinerezh : gwasket e voe he bizied gant un durkez, un dra spontusoc'h c'hoazh d'ul livourez. Kement-se a voe graet da wiriañ he c'homzoù hag he zamall. Krediñ a raed neuze e ranke bezañ gwir un istor pa veze adkontet heñvel war-lerc'h un abadenn jahinerezh. E dibenn ar prosez e voe bac'het Tassi e-pad bloaz ha kaset d'an harlu. Abaoe dibenn an XXvet kantved e vez gwelet Artemisia evel un harozez eus stourm ar merc'hed.\nAl livadur Judit o tibennañ Olofern (1612-13), diskouezet er Museo di Capodimonte e Naplez a sko ar spered gant an taer ma santer ennañ ar c'hoant da gaout dic'haou war-lerc'h an droug gouzañvet. Miz war-lerc'h ar prosez, evit adsevel enor e verc'h, e oa bet aozet gant Orazio he dimeziñ da Pierantonio Stiattesi, un arzour eus Firenze. Nebeudik goude ez eas an daou arzour yaouank da chom da Firenze, ma voe roet da Artemisia ar garg da livañ e Casa Buonarroti, ken e teuas da vezañ brudet ha gwarezet gant an tiegezh Medici ha gant Charlez Iañ (Bro-Saoz). D'ar c'houlz-se eo, a greder, e voe livet ganti Madonna col Bambino bremañ er Galleria Spada, e Roma.\nPa oant e Firenze, Artemisia ha Pierantonio o doe pevar mab hag ur verc'h. Ar verc'h hepken avat, Prudenzia hec'h anv, a chomas bev. Gant he mamm ez eas da Roma e 1621 ha goude da Naplez, met war-lerc'h marv he mamm e 1651, ne voe ket kaoz eus Prudenzia ken.\nHe buhez e Firenze (1614-1620)Aozañ\nJudit o tibennañ Olofern (1612-21), eoullivadur war lien 199 x 162 cm Galleria degli Uffizi, Firenze.\nE Firenze e reas Artemisia berzh bras ken-ken. Hi eo a voe ar vaouez kentañ degemeret en Akademiezh an Tresañ. Daremprediñ a rae arzourien wellañ hec'h amzer, evel Cristofano Allori ha gounit a reas gwarez tud uhel, ha da gentañ penn hini an Dug Meur Cosimo II' Medici ha dreist-holl hini an Dugez Veur Cristina. Anaout a rae Galileo Galilei ha kenskrivañ gantañ a reas pell amzer. Priziet e oa hec'h ampartiz gant Michelangelo Buonarroti yaouankañ (niz da Michelangelo): pa oa-eñ o kinklañ Casa Buonarroti savet en enor d'e eontr e c'houlennas digant Artemisia livañ lodenn solier trepas bras al livadurioù.\nEl livadur e weler un alegorienn eus an doug (it:Allegoria dell'Inclinazione), da lavarout eo an donezon naturel, diskouezet evel ur wreg yaouank noazh o terc'hel ur c'hompas. Krediñ a reer e tenn ar wreg da Artemisia, a oa, hervez testenioù an amzer, ur vaouez kaer-kenedus. E meur a livadur all ganti e kaver d'he maouezed tres heñvel ouzh hec'h emboltredoù. Alies e felle d'ar re a c'houlenne livadurioù diganti kaout ur skeudenn anezhi, dre ma oa deuet brud dezhi, war un dro evel livourez, evel maouez e barr he c'hened, hag evel harozez un istor skrijus.\nE-touez hec'h oberennoù er prantad-amzer-se emañ La Conversione della Maddalena (Gounidigezh Madalen d'ar Feiz), ha Giuditta con la sua ancella ( Judit hag he matezh ), bremañ er Palez Pitti. Un doare all eus Giuditta che decapita Oloferne (Judit o tibennañ Olofern) a voe livet gant Artemisia, brasoc'h eget doare Naplez, bremañ war-ziskouez er Galleria degli Uffizi e Firenze.\nDaoust ma reas berzh gant he labour e Firenze e reas ivez dispignoù bras hag e sammas dle war he chouk, ouzhpenn kaout bec'h gant he gwaz. Se zo kaoz e rankas distreiñ da Roma er bloavezh 1621.\nAdarre e Roma ha war-lerc'h e Venezia (1621-1630)Aozañ\nDegouezhout a eure Artemisia e Roma er bloavezh en-eeun ma'z eas he zad Orazio aleno da Genova. Darn a gred ez eas Artemisia di gantañ. Kement-se n'eo ket prouet tamm ebet. Mar deo gwir e oant bet a-gevret eo abalamour da se e vije bet tostoc'h c'hoazh o doare da livañ, ken e vez diaes-bras hiriv c'hoazh lavarout oberennoù an tad diouzh re e verc'h.\nPeuzsur eo e chomas Artemisia e Roma da glask un ti ha da sevel he merc'hed. War-lerc'h Prudenzia (ganet war-lerc'h hec'h eured gant Pierantonio Stiattesi) he doe ur verc'h vastard, ganet e 1627. Klask a reas Artemisia deskiñ livañ dezho, met ne deuas ket a-benn.\nDoare-livañ Caravaggio a oa diouzh ar c'hiz da-neuze, petra bennak ma oa marv ar mestr abaoe ur pennad mat, ha Caravaggisti a veze graet eus e heulierien evel tad Artemisia, pe Carlo Saraceni (a zistroas da Venezia e 1620), Bartolomeo Manfredi, ha Simon Vouet. Met doareoù-livañ all a oa memes tra e Roma an amzer-se, hini barok Pietro da Cortona pe hini klasel Carracci. Liammet e oa Artemisia ouzh Akademiezh an Desiosi. Poltredet e voe, ha skrivet e oa war an daolenn "Pincturare miraculum invidendum facilius quam imitandum". D'ar c'houlz-se e teuas da vezañ mignonez gant Cassiano dal Pozzo, dastumer arzoberennoù ha den a zeskamant. Siwazh dezhi, daoust d'he fersonelezh, d'he darempredoù gant tud uhel, ne gave ket e Roma peadra da vevañ evel a gare. Ne oa priziet ha brudet nemet he foltredoù ha livadurioù diwar-benn merc'hed eus ar Bibl: n'eo ket diganti e veze goulennet livañ aoterioù, pezh a zegase pell muioc'h a wenneien.\nAbalamour d'an diouer a zihelloù n'ouzer ket gwall vat da belec'h ez eas Artemisia d'ar c'houlz-se. Sur eo edo e Venezia etre 1627 ha 1630, moarvat o klask labour paeet gwell, hag anaout a reer lizheroù ha gwerzennoù ma vez kanet meuleudi d'he labour eno. Start a-walc'h e vez a-wechoù deiziadiñ hec'h oberennoù, met gallout a reer lavarout eo neuze e livas\nRitratto di gonfaloniere (Poltred ur Gonfaloniere, hiziv e Bologna), unan eus he foltredoù rouez, a ziskouez splann pegen mat e oa dornet\nGiuditta con la sua ancella, (Judit hag he matezh), hiriv en Detroit Institute of Arts. Splann eo pegen ampart eo o c'hoari gant sklerijenn ha teñvalijenn, ur vestroni par dezhi a gaver ivez gant tud evel Gerrit van Honthorst, Trophime Bigot, ha re all c'hoazh, a oa brudet e kêr Roma d'an ampoent.\nLivañ a reas ivez ur Venere Dormiente (Gwener kousket), hiriv e Virginia Museum of Fine Arts, Richmond, hag Ester hag Assuerus a zo war ziskouez er Metropolitan Museum of Art en kêr New York, testenioù eus ar c'hentelioù war ar sklerijennañ desket e Venezia.\nNaplez hag ar marevezh e Bro-Saoz (1630-1653)Aozañ\nMerzherinti sant Genaro e Pozzuoli, 1636.\nE 1630 ez eas Artemisia da chom da Naplez, ur gêr binvidik, enni kalz a stalioù-livourien hag a dud troet gant an arz, da glask labour paeet gwelloc'h. Kalz arzourien arall en he raok, evel Caravaggio, Annibale Carracci, pe ar gall Simon Vouet, a oa bet o chom e Naplez e-pad ur pennad, ha da-neuze e oa Jusepe de Ribera, Massimo Stanzione, ha Domenichino o labourat eno, ha goude c'hoazh e teredo Giovanni Lanfranco ha kalz re all.\nKentañ taolenn a reas e Naplez eo Ar C'heloù Mat e Mirdi Capodimonte. E Naplez e chomas diwar neuze, war-bouez ur veaj da Londrez, hag un nebeud troiadoù all. Un eil bro e voe Naplez da Artemisia. Eno e c'hallas ober war-dro he ziegezh, ha dimeziñ he div verc'h. Lizhiri meuliñ a voe roet dezhi, ha darempredoù mat he doa gant ar besroue, dug Alcalá, hag anaoudegezh a reas gant un toullad arzourien brudet evel Massimo Stanzone, ha gantañ, diouzh a skrivas Bernardo de' Dominici, ur skrivagner eus an XVIIIvet kantved, e krogas da genlabourat gant ur spered a vignoniezh wirion, hag a emglev arzel.\nE Naplez, e voe ar wech kentañ da Artemisia labourat war-dro livadurioù en un iliz-veur, hini San Gennaro nell'anfiteatro di Pozzuoli (Sant Genver en amfiteatr Pozzuoli) e Pozzuoli.\nE penn kentañ he chomadenn e Naplez e livas Nascita di San Giovanni Battista (Ganedigezh Sant Yann-Vadezour) a zo bremañ e mirdi ar Prado e Madrid, ha Corisca e il satiro (Corisca hag ar satir), a zo en un dastumadeg prevez. En oberennoù-se e tiskouez Artemisia ez eo gouest d'ober war-dro danvez nevez hag a bep seurt, ha n'eo ket chom gant Judit, Susanna, Bathsheba, hag an istorioù santel a oa savet he brud warne.\nE 1638 ez eas Artemisia da Londrez da labourat gant he zad Orazio e lez ar roue saoz Charlez Iañ. En he zad e voe fiziet livañ un alegorienn, Trionfo della pace e delle Arti (Trec'h ar peoc'h hag an Arzoù ) e ti ar rouanez Henriette de France e Greenwich. Ha setu tad ha merc'h adarre o labourat en ur gevret, goude ma ne oa ket an abeg nemetañ dezhi: diaes e oa nac'h ur bedadenn digant ar roue, hag arc'hant ha brud a oa da gaout. Prest e oa ar roue Charlez da zrouziviañ arc'hant ar stad evit kaout pennoberennoù, ha dedennet e oa gant brud al livourez, ha kavout a reer en e zastumad personel an Autoritratto in veste di Pittura ("Emboltred evel alegorienn al livouriezh.").\nMervel a eure Orazio en 1639. Derc'hel a reas Artemisia da labourat hec'h-unan ur pennad, goude ma n'ouzer ket pe oberennoù a voe graet ganti er c'heid amzer-se. Sur eo avat he doa kuitaet Bro-Saoz a-benn 1642, pa grogas ar Brezel Diabarzh. Goude se n'ouzer ket kalz a dra. E 1649 edo e Naplez adarre, o kenskrivañ gant Don Antonio Ruffo of Sicily, he gwarezour e-pad hec'h eil marevezh napolitan. Hervez he lizher diwezhañ (diwezhañ anavezet) dezhañ e 1650 e live bepred. Soñjet e veze gwechall e oa marvet e 1653, met n'eus ket pell ez eus bet kavet prouenn e veze gourc'hemennet labour diganti e 1654, nemet e veze graet al labour muioc'h-mui gant hec'h eiler Onofrio Palumbo.\nSoñjal a reer e varvas gant ar vosenn a gouezhas war Naplez e 1656 hag a skubas eno ur remziad arzourien.\nE-touesk oberennoù an amzer-se emañ Susanna e i vecchioni (Suzana hag ar gozhidi) hiriv e Brno ha Madonna e Bambino con rosario (Gwerc'hez ha Mabig Jezuz gant ur rozera ) hiriv en El Escorial.\nJudit hag he matezh\nE 1916 e voe skrivet Gentileschi padre e figlia (Gentileschi tad ha merc'h ) gant Roberto Longhi, un arzvarnour italian a-bouez. Diskuliañ a reas pegen ampart e oa Artemisia Gentileschi e-touez ar g-Caravaggeschi (heulierien Caravaggio) en hanterenn gentañ ar XVIIvet kantved. Artemisia, eme Longhi, a oa "ar plac'h nemeti en Italia a ouias biskoazh petra e oa pentañ, livañ, merat, ha traoù ret all ". Diwar-benn Judit o lazhañ Holofern e skrivas:\nPiv e gwirionez a c'halle krediñ e c'halle ul lazhadenn ken kriz ha ken spontus c'hoarvezout war ul lienenn ken gwenn [...] met - tra naturel eo hel lavarout - honnezh a zo ur vaouez euzhus! Gant ur vaouez eo bet livet kement-se?... n'eus netra sadek amañ, er c'hontrol, skoet e vezer o welout pegen diseblant eo al livourez, pa oa gouest da deurel evezh ouzh ar gwad o strinkañ kreñv, ha da ginklañ ar strinkadenn gant div dakennad! Pa laran deoc'h n'on ket evit krediñ! Ha mar plij roit tro d'an itron Schiattesi - anv pried Artemisia - da zibab dorn ar c'hleze ! A-benn ar fin, ne gav ket deoc'h ne glaske Judit nemet mirout a vezañ kousiet gant ar gwad a c'halle labezañ he sae ? Me 'gav din bepred ez eo ur sae eus ti Gentileschi, ar bravañ dilhad en Europa er c'hantved-se, war-lerc'h hini Van Dyck.\nWar-lerc'h diorroadur studi ar venelouriezh e voe kresket an doug da labour Artemisia ha d'he buhez. Gant ar studioù-se e voe diskouezet he foanioù war-lerc'h he bout gwallet, penaos e voe heskinet goude, pegen kreñv e oa he livadurioù diwar-benn harozezed eus ar Bibl, perak e ranked kompren e klaske ar merc'hed diskouez o enebiezh ouzh o stad. En ur studienn e katalog an diskouezadeg "Orazio e Artemisia Gentileschi" a voe e Roma er bloavezh 2001 (ha war-lerc'h e New York), e roas Judith W. Mann he soñj, awenet gant ar venelouriezh, diwar-benn Artemisia:\nHervez ur soñj a'r seurt-se ne vije nerzh-krouiñ Artemisia nemet e livañ merc'hed kreñv, ke n'hallfed ket krediñ e raje war-dro skeudennoù relijiel ordinal, evel ur Werc'hez Vari gant he mabig jezuz, pe ur werc'hez o c'hortoz sentus ar C'hemenn; hag ouzhpenn ez eus bet kontet e nac'has an arzourez kemm he doare da livañ ar sujedoù-se da blegañ da c'hoant pratikoù a oa gwazed moarvat. Daou efed zo bet d'ar stereotip: lakaet en deus an arzvarnerien da ziskrediñ diwar-benn piv en doa graet al livadurioù pa ne glotent ket gant ar patrom deskrivet, ha da reiñ nebeutoc'h a dalvoudegezh d'ar re ne glotent ket gant ar c'hliched.\nEn diwezhañ barnadenn, diwar welout pegen diaes e oa adsevel katalog oberoù Gentileschi tad ha merc'h, ez eus bet klasket ober ul lenn dereatoc'h da labour Artemisia, o terc'hel kont resisoc'h eus al lec'h hag ar mare ma veve ha ma laboure an arzourez, hag eus an dud en-dro dezhi. Gant al lenn nevez-se setu adsavet brud Artemisia evel un arzourez a stourmas pennek, gant he fersonelezh hag he ferzhioù arzel, ouzh ar raksoñjoù a-enep al livourezed. women painters. Kement-se a reas gant un niver a daolennoù ha gant seurtoù livadurioù disheñvel (poltredoù, taolennoù relijiel, taolennoù istorel, korfoù noazh, muntroù) a reas brud dezhi evel un arzourez a live uhel.\nAbalamour ma adtaole bep an amzer da livañ taolennoù kriz, evel Judit o tibennañ Holofern, eo temptus krediñ e klaske un dial en taolennoù-se. Koulskoude e kred istorourien zo e klaske c'hoari fin gant he brud war-lerc'h he frosez evit kavout pratikoù en ur marc'had diaes d'ar merc'hed.\nArtemisia ha livourezed all hec'h amzerAozañ\nBezañ livourez e penn kentañ ar XVIIvet kantved evel Artemisia a oa mont gant un hent diaes da vat, met ne oa ket hec'h-unan. A-raok dezhi, war-dro dibenn ar bloavezhioù 1500 e voe livourezed all a reas berzh.\nSofonisba Anguissola (ganet e Cremona war-dro 1530 - Palermo war-dro 1625), a voe galvet da vont da Spagn gant Felipe II, roue Spagn;\nLavinia Fontana (Bologna, 1552 - Roma 1614) a guitaas he c'hêr c'henidik pa voe pedet da vont da labourat da Roma gant ar pab Klemañs VIII\nFede Galizia (Milano pe Trento, 1578 - Milano 1630) a livas "taolennoù divuhez" hag ur Judit gant penn Holofern .\nLivourezed all a grogas gant ar vicher pa oa bev Artemisia. N'eo ket ret mont da-heul barnadenn Longhi a lavaras e oa Artemisia "ar vaouez nemeti en Italia a ouie petra e oa livañ", met splann eo ez eo ar gwellañ livourez eus hec'h amzer.\nArtemisia er sevenadur poblAozañ\nPetra bennak ma oa livourezed arall en oadvezh barok e c'haller lavarout ez eus un dra bennak en arz ha buhez Artemisia Gentileschi a ra un arzourez hoalus anezhi, unan he deus sachet daoulagad warn hec'h oberenn hag he buhez.\nKentañ romant a voe skrivet diwar-benn Artemisia a voe graet gant Anna Banti, gwreg an arzvarnour Roberto Longhi. Skrivadenn gentañ al levr, echu a-benn 1944, a voe kollet e-pad ar brezel. Tri bloaz goude ec'h adstagas gant al labour, nemet e skrivas ul levr disheñvel e stumm: ur seurt deizlevr eo Artemisia, hag un diviz gant al livourez, da glask kompren ur bersonelezh a gav ken hoalus.\nTremen 50 vloaz goude, e 1999, e voe ken hoalet all ar skrivagnerez Alexandra Lapierre. Sevel a reas an oberourez c'hall ur romant ma klask kompren div zremm Artemisia, hini ar vaouez ha hini al livourez. Echuiñ a ra gant menegiñ he darempred gant he zad, ar garantez etreze ha n'eo ket bet bet anzavet splann, hag ur c'hendamouez micherel damguzh.\nArtemisia, ha dreist-holl Judit o tibennañ Holofern, a zo meneget e pezh-c'hoari Wendy Wasserstein, The Heidi Chronicles (1988), ma weler ar benntudenn Heidi o komz anezhi en ur brezegenn diwar-benn al livourezed en istor. E dibenn ar pezh e vo adverc'het gant Heidi ur plac'hig anvet Judy, un anv a ra dave d'al livadur.\nE 1997 e voe bannet ar film Artemisia, renet gant Agnès Merlet ha c'hoariet gant Valentina Cervi, savet mui pe vui diwar buhez al livourez. Tabut a voe avat dre ma oa bet diskouezet an darempred etre Tassi ha hi evel un afer a garantez e-lec'h un taol gwallerezh. The Passion of Artemisia, gant Susan Vreeland, a zezrevell an darvoud hervez doare un Artemisia Gentileschi o stourm evit ar merc'hed.\nAutoritratto come martire (Emboltred evel merzherez) , 1615, dastumad prevez\nLa Conversione della Maddalena (Distro Madalen), 1615-16, Palazzo Pitti, Firenze.\nSusanna e i vecchioni, Dastumad Graf von Schönborn, Pommersfelden, 1610\nMadonna col Bambino (Ar Werc'hez Vari gant ar Mabig Jezuz), Galleria Spada, Roma, 1610-11\nJudit o tibennañ Holofern, Mirdi Museo e Gallerie Nazionali di Capodimonte, Naplez, 1612-13\nDanae, The Saint Louis Art Museum, St. Louis, (Missouri), war-dro 1612\nMinerva, Sopraintendenza alle Gallerie, Firenze, war-dro 1615\nAutoritratto come martire (Emboltred evel merzherez), dastumad prevez, war-dro 1615\nAllegoria dell'Inclinazione, Casa Buonarroti, Firenze, 1615-16 \nMaddalena penitente, dastumad prevez (già Marc A. Seidner Collection, Los Angeles), war-dro 1615-16\nLa Conversione della Maddalena (Distro Madalen), Galleria Palatina, Palazzo Pitti,Firenze, 1615-16\nAutoritratto come suonatrice di liuto (Emboltred evel ludourez), Curtis Galleries, Minneapolis, war-dro 1615-17\nJudit gant he matezh (Artemisia Gentileschi, Firenze), Galleria Palatina, Palazzo Pitti, Firenze, 1618-19\nSanta Caterina di Alessandria, Galleria degli Uffizi, Firenze, war-dro 1618-19\nGiaele e Sisara (Yael ha Sisra), Szépművészeti Múzeum, Budapest, 1620\nCleopatra, dastumad ar Fondazione Cavallini-Sgarbi, Ferrara, war-dro 1620\nAllegoria della Pittura, Mirdi Tessé, Le Mans, 1620-30\nGiuditta che decapita Oloferne ( Judit o tibennañ Holofern ), Galleria degli Uffizi, Firenze, war-dro 1620\nSanta Cecilia, Galleria Spada, Roma, war-dro 1620\nCleopatra, dastumad Amedeo Morandorri, Milano, 1621-22 (hervez arbennigourien zo e vije bet livet gant he zad Orazio )\nPoltred ur gonfalonier, Palazzo d'Accursio, Bologna\nRitratto di gonfaloniere (Poltred ur gonfaloniere), Collezioni Comunali d'Arte, Palazzo d'Accursio, Bologna, 1622\nSusanna e i vecchioni , The Burghley House Collection, Stamford, Lincolnshire, 1622\nLucrezia, Gerolamo Etro, Milano, war-dro 1623-25\nMaria Maddalena come Melanconia, sal an teñzor en iliz-veur Siviglia, war-dro 1625\nGiuditta con la sua ancella (Judit gant he matezh), The Detroit Institute of Arts, war-dro 1625-27\nVenere dormiente (Gwener kousket), The Barbara Piasecka Johnson Foundation, Princeton, New Jersey, 1625-30\nEster e Assuero (Ester hag Assuerus), Metropolitan Museum of Art, New York, war-dro 1628-35\nCorisca e il satiro, dastumad prevez, 1630-35\nKlio, Muzenn an Istor, dastumad prevez, (già New York, dastumad Wildenstein), 1632\nAorora, dastumad prevez, Roma\nGanidigezh Sant Yann Vadezour , Museo del Prado, Madrid, war-dro 1633-35\nCleopatra, dastumad prevez, Roma, war-dro 1633-35\nLot e le sue figlie (Lot hag e verc'hed), The Toledo Museum of Art, Toledo, Ohio, war-dro 1635-38\nDavide e Betsabea (David ha Betsabe), Neues Palais, Potsdam, war-dro 1635\nRatto di Lucrezia, Neues Palais, Potsdam,\nDavide e Betsabea , Palazzo Pitti, Depositi, Firenze, war-dro 1635\nSan Gennaro nell'anfiteatro di Pozzuoli, Museo e Gallerie Nazionali di Capodimonte, Naplez, 1636-37\nSanti Proclo e Nicea, Museo e Gallerie Nazionali di Capodimonte, Naplez, 1636-37\nAdorazione dei Magi (Gentileschi) (Azeuladenn ar Rouaned), Museo Nazionale di San Martino, Naplez, 1636-37\nDavide e Betsabea (David ha Betsabea), The Columbus, Museum of Art, Columbus, Ohio, war-dro 1636-38\nAutoritratto come allegoria della Pittura (Emboltred evel alegorienn al livouriezh), dastumadeg He Meurdez Rouanez Elesbed II, Kastell Windsor, Bro-Saoz, 1638-39\nGwener o pokat da Gupidon , dastumad prevez, 1640-50\nUn’allegoria della Pace e delle Arti sotto la Corona inglese (Un alegorienn eus ar Peoc'h hag an Arzoù dindan ar Gurunenn saoz), Malborough House, Londrez, 1638-39 (kenlabour gant Orazio Gentileschi)\nSusanna e i vecchioni , Moravska Galerie, Brno, 1649\nMadonna e Bambino con rosario (Gwerc'hez ha Mabig Jezuz gant ar rozera, palez El Escorial, Casita del Principe, 1651.\nGanidigezh Sant Yann Vadezour , Museo del Prado, Madrid\nRoberto Longhi, Gentileschi padre e figlia, 1916, adembannet e levr R. Longhi, Opere complete I, Scritti govanili 1912-22, Sansoni, Firenze, 1961\nMary D. Garrard, Artemisia Gentileschi around 1622: the shaping and reshaping of an artistic identity. Berkeley: University of California Press 2001.\nMina Gregori, Erich Schleier (a cura di), La pittura in Italia, Il Seicento, Electa, Milano, 1989\nRoberto Contini e Gianni Papi, (a cura di), Artemisia, Katalog diskouezadeg Firenze, Casa Buonarroti, 1991, Leonardo-De Luca editori, 1991\nKeith Christiansen ha Judith W. Mann, (a cura di), Orazio e Artemisia Gentileschi, Katalog diskouezadeg Roma, Skira editore, Milano, 2001.\nKeith Christiansen, Orazio and Artemisia Gentileschi. New York: Metropolitan Museum of Art 2001.\nEva Menzio, (a cura di), Artemisia Gentileschi Lettere precedute da Atti di un processo di stupro, Abscondida, Milano, 2004\nAnna Banti, Artemisia, romant, trede embannadur gant ar Grandi Tascabili, RCS Libri S.p.A., Milano, 1997\nAlexandra Lapierre, Artemisia, romant, Mondadori, Milano, 1999\nMirdi brezhonek Artemisia Gentileschi\n(en) Buhez hag Arz Artemisia Gentileschi\n(en) Artemisia, he gwallidigezh, hag ar prosez\n(en) Artcyclopedia: livadurioù Artemisia Gentileschi er Genrouedad\n(it): Artemisia Gentileschi gwelet gant i Poeti e Sognatori\nUl lec'hienn a ginnig hec'h holl zaolennoù: \nAnvet eo bet ar pennad-mañ da bennad eus an dibab dre ma tegas brud vat da Wikipedia, an holloueziadur frank, hollvedel ha digoust. Evit gouzout hiroc'h sellit ouzh roll ar pennadoù eus an dibab.\nAdtapet diwar « https://br.wikipedia.org/w/index.php?title=Artemisia_Gentileschi&oldid=1937289 »\nKemm diwezhañ d'an 22 Gen 2022 da 14:54\nKemmoù diwezhañ degaset d'ar bajenn-mañ d'an 22 Gen 2022, da 14:54.


Man-taouarc’h La Pylaie | Becedia\nN’o deus ket man-taouarc’h La Pylaie pennadoù brinsad stank e stumm stered ; tres man neudennek o deus kentoc’h, d’ar liesañ liv kistin-ruz dezhe betek àr an du. Stank a-walc’h e vez an del ovalek doc’h an dreujenn bennañ, a ya diàrni lies-mat un nebeut brinsennoù berr, unan-hag-unan pe strollet div-ha-div, del bihanoc’h doc’hte. Evel ma vez kont get kement seurt man-taouarc’h a zo, n’o deus ket a organoù evit stagañ doc’h an douar, hag o del a zo anezhe rouedadoù reoliek a zaou seurt kelligoù : kelligoù bev strizh ha liammet an eil get eben, hag etreze kelligoù goulle hag a zalc’h dour enne. E-dan ar werenn-greskiñ e weler n’eo ket kalz ledanoc’h ar c’helligoù goulle evit ar re vev. Padal, ar man-taouarc’h arall o deus kelligoù goulle ledanoc’h.\nEn natur e vez kavet ar man-taouarc’h-mañ er lanneier mouest hag en taouarc’hegi, lec’h ma vez berrañ ar plant arall, hag er lodennoù izelañ, e izelennoù ma vez ur gwiskad tanav a zour d’ar gouiañv, hag er lec’hioù ma ne vez ket kevezerezh get spesadoù plant arall abalamour d’an nebeud a vagadurezh a gaver enne.\nE Europa, tra souezhus, ne vez kavet ar man-taouarc’h-mañ nemet e daou gornad bihan kreñv enne levezon ar meurvor àr an hin : an Asturi ha dreist-holl ar Galis e bro-Spagn, ha Breizh-Izel er Frañs. N’eus ket bet gwelet a ouennadur sekset gete er lec’hioù-se. Un digresk zo bet stadet e poblañsoù ar spesad-se e Breizh en dekvlezioù diwezhañ. Ur spesad gwarezet eo hiziv-an-deiz er Frañs, hag ur spesad a-dalvoudegezh àr live Europa ; mirout ar re-se zo bet lakaet da bal get Unvaniezh Europa, dre ar rouedad lec’hiennoù Natura 2000 e-mesk traoù arall.


“Perak ha penaos stourm e brezhoneg?” — Mignoned ar brezhoneg\n“Perak ha penaos stourm e brezhoneg?”\nMignoned ar brezhoneg / Keleier / GBB / “Perak ha penaos stourm e brezhoneg?”\n“Kalzig tud e bed ar brezhoneg a vez o stourm e luskadoù ekologel pe sokial. Peseurt liammoù a zo etre ar brezhoneg hag ar stourmoù-se?” | #GBB2017\nKalzig tud e bed ar brezhoneg a vez o stourm e luskadoù ekologel pe sokial. Peseurt liammoù a zo etre ar brezhoneg hag ar stourmoù-se? Setu tem an daol-grenn a vo aozet d’an 20 a viz Mae e Langoned da vare Gouel broadel ar brezhoneg 2017.\nStourmerien Dour & stêrioù Breizh, a-enep al lezenn El-Khomri, feministed, tud a-enep ar mengleuzioù, an nukleel pe an OGK, setu lod eus ar re a gemero perzh. Met ne vo ket tud o komz eus un tu ha tud all o selaou ouzh an tu all. Eskemm a vo ar pal ha pep hini a c’hello kemer perzh. Gant Tugdual Kerluer, kazetenner Radio Kreiz Breizh, e vo lusket an eskemmoù. E galleg hag e yezh ar sinoù e vint jubennet war ar prim. Da gentañ e c’hello pep hini kinnig buan-ha-buan e stourm. Goude-se vo goulennet digant ar berzhidi e peseurt mod e vez graet gant ar brezhoneg en o stourmoù. Daoust hag anat eo dezho? Penaos bezañ komprenet gant ar muiañ niver? Daoust hag eo ret displegañ bep tro d’o c’heneiled? Penaos e kendrec’hont anezho eo reizh ober gant ar brezhoneg?\n“Gardarem lo Larzac!”\nHiziv an deiz eo emskiant an nevezvrezhonegerien eus pouez liesseurted ar yezhoù. Komprenet e vez mat ganto ivez eo ret doujañ d’an natur ha mirout pinvidigezh an ekosistem. Met n’eo ket ken anat atav d’an dud a vez o vanifestiñ a-enep aerborzh Kernitron-al-Lann da skouer, eo talvoudus ar brezhoneg. Penaos bezañ gouest da gendrec’hiñ ar muiañ niver neuze eo ret ober traoù evit saveteiñ hor yezh, ma n’omp ket gouest da reiñ an dra-se da gompren d’ar re a zo kizidikaet d’an ekologiezh dija? Marteze e c’hell ar vrezhonegerien tennañ gounit eus an emskiant hag eus ar stourmoù ekologel ha sokial evit kas ar brezhoneg war raok, dre an doare da welet ar bed hag ivez dre an doareoù da stourm. Eus un tu all n’eo ket dibosupl e c’hellfe ar yezhoù lec’hel degas un nerzh ouzhpenn da seurt stourmoù. Ul lugan okitanek a zeu deomp da skouer pe soñjer en unan eus stourmoù brudetañ an dekvloazioù tremenet!


Llannerch Banna - Wikipedia\nUr bajenn disheñvelout Llannerch zo.\nLlannerch Banna (Penley e saozneg) zo ur gêriadenn vihan e kontelezh Wrecsam, e biz Kembre. Emañ hanter-hent etre Llangollen ha Whitchurch (Shropshire), koulz lavaret war ar vevenn etre Kembre ha Bro-Saoz. Dont a ra anv ar gêriadenn eus Penda (aet da "Pen-ley" e saozneg ha "Banna" e kembraeg), a oa roue Mercia er VIIvet kantved.\nEmañ Llannerch Banna e-barzh kombod kozh Maelor Saesneg, hag e Sir y Fflint e oa gwechall, a-raok ma voe adtreset kartenn kontelezhioù Kembre, e 1974. Ur skol kentañ derez hag ur skol eil derez zo eno.\nE Llannerch Banna e voe savet un ospital polonat goude an Eil Brezel-bed, evit ar soudarded polonat hag o familhoù. E deroù ar bloavezhioù 1950 e oa tremen 2 000 den en ospital-se. Serret e voe an ospital e miz Meurzh 2002.\n↑ Maelor Saesneg Historic Landscape\n↑ Penley Poles - BBC\nAdtapet diwar « https://br.wikipedia.org/w/index.php?title=Llannerch_Banna&oldid=1739771 »\nKemmoù diwezhañ degaset d'ar bajenn-mañ d'an 18 C'hwe 2017, da 11:36.


Journal de Renaud Camus, mardi 8 mars 2016\ncréée le mercredi 9 mars 2016, 23 h 17\nmodifiée le mercredi 9 mars 2016, 23 h 20Plieux, mardi 8 mars 2016, une heure du matin (le 9). Réunion de chantier, aujourd’hui : l’avant-dernière, j’espère — non qu’elles soient désagréables (au contraire, elles sont de ~~~~~ ~~~ ~~~~~ ~~~~~~~~~~) ; ~~~~~ ~~~ ~~~~~ ~~~~~~~~~~ ~~’~~~ ~~~~~~, ~~ ~~~~~~~~, ~~~ ~~~ profiter enfin, avec ~~~ ~~~~~~~~~~, ~~~ ~~~~ ~~~~~~~~~~ ~~~~~~~. ~~~ ~~~~ ~~~~~~~~~~~ ~~ ~~~~~~~~, ~~~~~~~~~~, ~~~ ~~~~ ~~~~ ~~~ ~~~~ ~~~~~~~~ ; ~~~~~ ~~~ ~~’~~ ~~~~~~ ~~~~~~ ~~~ ~~~ ~~~~, ~~~~ principal atout, car ~~~ ~~~~ ~~~~~~~~~ ~~~~~~ ~~’~~~~~~~~~~~~~. ~~~ ~~~~~~~ ~~~ ~~’~~~~~ ~~~ ~~~~~~~ ~~~~~~~, ~~~~~~~~~~ ~~~~~~~~~~ ~~~~~~~~ ~~ ~~~~~~~, ~~ ~~~~~~~~~~ ~~~~ ~~~~~~ ~~~ ~~~~~~~~~~~, ~~~ ~~~~ ~~~~~~~ ~~~~~~~, imposés par les ~~~~~~~~~~ ~~~ ~~~~~~~, ~~~ ~~~~~~ ~~~~~~~~~~ ~~~~ ~~~~~~~~~~ ~~~~~~~~~~~~, ~~~ ~~~~~~ ~~~~~, ~~~~ ~~’~~~ ~~~~~~~~~ ~~~~~ ~~ ~~~~~ ~~~~~~~, ~~~ ~~~~ ~~’~~~ ~~~~~~~~ ~~~~~~ ~~~~~~~~ ~~~ dépense.\nComme j’ai l’intention de ~~~~~~~ ~~~-~~~~~ ~~~~ ~~~~~~~~~ — ~~~ ~~~~~~ ~~~~ ~~~~~~~ ~~~~~~~~ —, ~~’~~~~~~ ~~~~~~~~ ~~~ ~~~~~~~, ~~~~ ~~~~ ~~~~~~~, ~~~~ ~~~~~ ~~~ ~~~~~~~ ~~~~~ ~~~~~~ ~~~~~~~~~~~~~. ~~~~~ ~~~ faiblesse de mon ~~~~~~~~~~~~ ~~~~~~~~~~ ~~’~~~~~~ ~~~~~ ~~’~~~~~~~~~ ~~~~. ~~~ ~~’~~~~~~~ ~~~~ ~~ ~~~ ~~~~~ ~~~~~~~~~~~~~~~ ~~~~~, ~~~~~ ~~~~ ~~~~~~~~~~ : ~~~~~~~~~~ ~~ ~~~ ~~~~ ~~~~. ~~~ ~~~~~ ~~~ ~~’~~~~ ~~~~ ~~~~~~~ d’enduit : un simple badigeon ~~~~~~~~, ~~~ ~~~ ~~~~~~~~ ~~~~~~~~~ ~~~~~~ ~~~~~. ~~~ ~~~~~~~~~~~ ~~’~~~~~~~ ~~ ~~~~~~ ~~~ ~~~~~~~~~~~~~ ~~~~ ~~~~~~~~~~~, ~~~~ ~~~~~ ~~~~~~~ ~~~~~~~~~~~~~~~ ~~~ ~~~ ~~~~~ — ~~~ ~~ ~~~~~ de vastes pierres ~~~ ~~~~~~~, ~~~~~ ~~~~~~~~~~~ ~~’~~~ ~~~~~~~~~ ~~~ ~~~~~~. ~~~~~~ ~~~~~~~~~ ~~~~~~~~~~~ ~~~~ ~~~~~~~ ~~~~~~ ~~~~ ~~~~~~~ ~~~~~~~~ ~~~~ ~~~~~~~~~~~~~, ~~’~~-~~-~~~ ~~~~ expliqué.\nSauf ~~~~~-~~~~~ ~~~ ~~~~~~~~~~ ~~~ ~~~ vente de mon ~~~~~~~~~~~~ ~~~~~~~~~, ~~~ ~~~~~~~ ~~~ ~~’~~~~~~ ~~~ ~~~~~~~, ~~~ ~~’~~ ~~ ~~~~~~~ ~~~ ~~~~~ ~~’~~~~~~~ ~~~~ ~~~~ ~~~~~~~ ~~~ ~~~~~~~, ~~~ ~~~~~~ ~~~~~ : ~~~~-~~~~~ ~~~~~~ ~~~~~~. ~~~ l’on attend encore ~~~~~~~~~ ~~~~~~~~~ ~~’~~~~~~ ~~~ ~~~ ~~~~~~~. ~~~~~ ~~~~~ ~~~~ ~~~ ~~~~~~~~ ~~~ ~~’~~~~~~~~~~~ ~~~~ : ~~~ ~~~~~~~~~ ~~~~~ ~~’~~~~~~~~~~ ~~~~ ~~~~~~~~~~~~ ~~~ ~~’~~~~~ ~~~~~ ~~~~ ~~~~~~~~ ~~~ ~~~ tour. Un plus ~~~~~~ ~~~~~~~~ ~~~ ~~~ ~~~~~~~~~~ ~~~~~~~ ~~~~ ~~~ ~~~~~ ~~ ~~~~~~~~ ~~~~~~~~ ~~~ ~~~~~~~~~-~~~~~~~ ~~~~~~ ~~~~~~ (~~~ ~~~ ~~’~~~~ ~~~~ ~~~~~…).\nvoir l’entrée du mardi 8 mars 2016 et ses 2 images dans Le Jour ni l’Heure


Michel Marion - Wikipedia\nMichel Marion a oa ur brogarour breizhat ganet e 1450 e Kemper ha marvet e 1487 e Naoned e-pad ur brezel etre Breizh ha Bro-C'hall.\nParamantour ha reseverAozañ\nMarc'hadour ha paramantour e oa, ha resever hollek evit an Dug e Kemper ha Cap Caval. Daou vaner en doa : Maner Penanguer e-harz torgenn Penhars e Kemper, ha Maner Kerhuel e Ploneour-Lanwern.\nErruout a reas al lu gall e Breizh e miz Mae 1487. Prenañ a reas Michel Marion e vadoù evit mont da zifenn Naoned sezizet gant an enebour. Troet e voe gantañ ur vag kenwerzh da vag vrezel (ur garakenn) ha mont a reas gant ur c'hant Kemperad bennak davet paotred al lestraz breizhat, etre 50 ha 60 lestr anezhañ, Jehan Coetanlem en o zouez. Kemer a reas youlidi all e bourzh er Groazig ha Gwenrann. War al Liger e tagas ar c'hamp enebour, en enez Biesse, met kaset e voe d'ar strad gant ar C'hallaoued. An hanter eus e 120 paotr a voe beuzet el Liger. Eñ a varvas diwar e c'houlioù. Torret e oa ar sez avat, ha mont a reas al lu gall kuit d'ar 6 a viz Eost 1487, war-zu kreñvlec'hioù Gwitreg ha Sant-Albin-an-Hiliber.\nA-drugarez d'an argadenn-se e voe torret seziz ar C'hallaoued ha dieubet an dug Frañsez II. Roet e voe un argouroù 3000 lur d'e verc'h gant Anna Vreizh evit e drukarekaat. Aotren a reas dezhi dimeziñ d'ur paotr eus he ziegezh ivez.\n(fr) Comte de Saint Jean , Michel Marion, épisode de la guerre de l'Indépendance de la Bretagne, éditions Dentu à Paris, 1879, 270p\n(fr) Trévédy de la Borderie, Un patriote breton au XVè siècle, le quimpérois Michel Marion, Kemper, 1887, 31 p.\n(fr) Yann Brekilien, Prestiges du Finistère, Éditions France-Empire\n(fr) Jean Kerhervé L'État breton aux XIVe et XVe siècles. Les ducs, l'argent et les hommes, 2 levrenn, Maloine, 1987\nAdtapet diwar « https://br.wikipedia.org/w/index.php?title=Michel_Marion&oldid=1878525 »\nDernière modification le 11 Mez 2020, à 10:47\nKemmoù diwezhañ degaset d'ar bajenn-mañ d'an 11 Mez 2020, da 10:47.


Westerkerk (iliz ar c'hornôg e nederlandeg) a zo un iliz protestant lec'hiet en Amsterdam, tost ouzh karter Jordaan, war vord ar ganol Prinsengracht. Savet eo bet etre 1620 ha 1631 diwar ur steuñv gant Hendrick de Keyser. Korzenn Wersterker eo an hini uhelañ en Amsterdam : 85 metrad uhelder eo. Ar c'hleier a voe savet gant ar vreudeur Hemony.\nRembrandt van Rijn a voe douaret enni d'an 8 a viz Here 1669. ne ouezer ket ez-resis pelec'h emañ e vez, met war a seblant e vije eus tu moger norzh an iliz. Karedig Rembrandt, Hendrickje Stoffels e anv, a zo douaret enni ivez, ha marteze ivez e vab, Titus van Rijn e anv. Livourien all evel Nicolaes Berchem, Gillis d'Hondecoeter, Melchior d'Hondecoeter ha Govert Flinck a zo douaret enni ivez. Dorioù an ograoù a zo bet kinklet gant Gerard de Lairesse.\nNepell ouzh Achterhuis (hiziv an deiz ti Anne Frank) emañ Westerkerk. Alies e vez meneget Westerkerk en he deizlevr, rak eus ar solier e c'helle Anne Frank he gwelout. Un delwenn da Anne Frank a zo e diavaez an iliz.\nTost ouzh Westerkerk e kaver ivez Homomonument, ur monumant d'an holl dud - paotred ha merc'hed - a voe heskinet abalamour d'o heñvelreviadelezh.\nE Westerkerk e timezas ar rouanez Beatris (Priñsez Beatris d'ar mare-se) gant ar priñs Claus von Amsberg, d'an 10 a viz Meurzh 1969.\nE meur a gêr all en Izelvroioù e kaver ilizoù anvet Westerkerk :Leeuwarden, Enkhuizen, Amersfoort, Bunschoten, Ermelo ha Capelle aan den IJssel.\nBurev Amsterdam ar Munumantoù hag an Arkeologiezh\nJordaan gwelet eus tour an iliz\nPrinsengracht diouzh noz, gwelet e vez Westerkerk ha ti Anne Frank\nDelwenn da Anne Frank e porzh an iliz, savet gant Mari Andriessen\nMonumant d'an heñvelrevidi e porzh an iliz\nAdtapet diwar « https://br.wikipedia.org/w/index.php?title=Westerkerk&oldid=1584683 »\nDernière modification le 27 Gou 2014, à 18:08\nKemmoù diwezhañ degaset d'ar bajenn-mañ d'an 27 Gou 2014, da 18:08.


La liberté guidant le peuple - Wikipedia\ntaolenn gant Eugène Delacroix\n141 × 265 cm\nLa liberté guidant le peuple ("Ar Frankiz o sturiañ ar bobl") zo un eoullivadur gant al livour gall Eugène Delacroix (1798-1863) e 1830. Graet e oa evit enoriñ Reveulzi Gouere, er bloaz-se end-eeun, pa voe skarzhet ar roue Charlez X eus Bro-C'hall.\nDiskouezet e oa bet d'an arvesterien e 1861 da-geñver Saloñs Pariz gant an talbenn Scènes de barricades ("Arvestoù ar bardelloù"). Goude-se e voe diskouezet e Mirdi al Luxembourg adalek 1863, ha kaset goude da Mirdi al Louvre e 1874 ; unan eus an oberennoù gwelet ar muiañ e voe eno.\nAlegorienn ar Frankiz eo, ha ganti eo desachet ar bobl etrezek ar bardelloù ha korfoù ar re varv, en ur zougen banniel an Dispac'h gall – ar banniel triliv, chomet banniel broadel Bro-C'hall abaoe – en eil dorn hag ur fuzuilh en egile.\nAr skeudenn-se eus ar Frankiz zo chomet evel unan eus arouezioù Bro-C'hall hag ar Republik C'hall, lesanvet Marianne.\n1 An daolenn\nUn daolenn vras eo, graet etre Here ha Kerzu 1830. E Pariz e c'hoarvez an emsavadeg a welomp, diouzh gwelout tourioù an iliz, a denn kenañ da iliz-veur ar gêr-benn c'hall.\nSavet eo bet an oberenn war-lerc'h tri devezh emsavadeg, e Pariz, a-enep ar roue Charlez X, d'ar 27, 28 ha 29 a viz Gouhere 1830, devezhioù anvet ivez Trois Glorieuses. D'ar 25 a viz Gouhere ec'h embannas Charlez X peder ordrenañs en sell da vougañ enebiezh al liberaled. E fin an tri devezh-se e tilezas Charlez X ar galloud, ha lakaet e voe Louis-Philippe en e lec'h.\nGant an daolenn ez eus bet awenet a bep seurt arzourien ha fentigellerien.\nLa bigouden guidant le peuple\nUn drevezadur breizhat\n↑ Dammeg e Geriadur Vallée (1931), adammeg e Geriadur Ménard (2012). Tapet diwar ar ger kembraek dameg, a dalv kement ha fablenn.\nAdtapet diwar « https://br.wikipedia.org/w/index.php?title=La_liberté_guidant_le_peuple&oldid=1836829 »\nDernière modification le 23 Mae 2019, à 08:34\nKemmoù diwezhañ degaset d'ar bajenn-mañ d'an 23 Mae 2019, da 08:34.


Bretagne rural : Pen-ty, chaumière bretonne, Penty breton\nPa glot gwirionder gant hoal\nAn arz hag an danvezioù sevel\nA-raok reiñ lañs d’ar maen-sklent e veze toet an tiez gant soul segal pe raoskl evel er Briver. E ratre gwelloc’h emañ an toennoù soul er Mor-Bihan.\nE kreiz-Breizh pe a-gostez Gwizien e vez implijet skilt da sevel mogerioù e-lec’h greunit. Tro-dro da Roazhon e c’haller implijout maen ha treustoù koad da sevel tiez.\nPetra eo ur pennti ?\nUn ti-soul skouer eo. An anv « pennti » a dalvez da c’heriañ un « er gêr », un ti izel savet gant maen, a cheñch liv o mogerioù, eus ar roz flammek, a-gostez Ploumanac’h, d’ar griz teñval. Neizhet eo an tiez c’hwek-se er c’harzhaoueg. Gant mein-boued rontaet e vez savet ar c’hornioù anezho. Enno ne vez peurliesañ nemet daou bezh hag ur c’hrignol, zo degaset sklêriijenn enni dre prenestroù, mein benet tro-dro dezho. Drant eo an tiez-annez-se, zo nevezet gant aked hag evezh, hag a dalvez da diez ostizien a-wechoù.\nEvit gwelet tiez evel ma vezent savet en 19vet kantved, kit da welet kêriadenn Lanvodan pe Poull-Fetan.\nEvit ar vartoloded war an douar\nUn eor a laka ar besketaerien war o zi. Peurliesañ e vez razet talioù an tiez zo war an aod evit gwareziñ anezho. Drant ha dudius eo an tiez-soul war lez ar Stêr-Aven pe ar Bêlon neuze, dre ma vezont kaeraet gant o stalafioù glas pe wer, ha gant ar c’haouled roz.\nE pleg gwenodennoù e vez gwelet fornioù-bara bolzennek, koefet gant douar pe maen-sklent, milinoù-dour evel milin hollgaer ar Boel e Bruz, poulloù-kannañ ledan o daroù, feunteunioù rikamanet. Savadurioù liesseurt a c’haller gwelet e Lokorn pe e Pont-Aven.\nAr manerioù, savadurioù war un dro diglink ha pinvidik\nAr manerioù, o-unan er maezioù pe er c’hoadoù, tolplet e norzh Breizh, zo pinvidikaet o c’hinkladur mistr gant lukanoù talbennek, gourinoù gwaregek pe un tour-skalieroù.\nIskisat tra ?\nE-kichen Nevez e vezer souezhet gant tiez-soul. Tiez maen-sav » int. Netra da welet gant ar peulvanoù. O mogerioù zo savet gant darioù maen a-serzh. Un doare ober dibar eo.\nDisheñvel an traoù war an inizi atav ?\nWar an inizi en em warez an dud e tiez-annez, zo tres tiez poupinelloù warno, a-dreñv digoroù bihan, e-kreiz straedoùigoù gwall strizh, ma c’haller a-boan lakaat ur varrikenn da ruilhal enno.


Ar steuñvenn c'hlas douar ha dour - Site officiel du Parc naturel régional d’Armorique\nAccueilOberoù ar ParkKefridiezhoù ar ParkTachennoù naturel ha bevliesseurtedAr steuñvenn c’hlas douar ha dour\nUnan deus penn divizoù Grenelle an Endro e-keñver ar vevliesseurted eo ar steuñvenn c’hlas. Petra eo ar steuñvenn c’hlas ? Ur youl hag ur mont-en-dro evit derc’hel hag adsevel rouedad hentigoù darempredet gant al loened hag ar plant evit en em vagañ, mont ha dont ‘benn gellout kenderc’hel da vevañ. Park an Arvorig a gas en-dro ur politikerezh a zo e bal gwareziñ hag adsevel an natur ordinal.\nPetra eo ar steuñvenn c’hlas ?\nAn trepasoù ekologel, da laret eo an hentigoù darempredet gant al loened evit mont betek ar mirvaoù bevliesseurted ‘lec’h ma vev al loened a ya d’ober ar steuñvenn c’hlas.\nSpesadoù loened ‘zo (rouez pe en arvar da vont da get) a vev ‘barzh “mirvaoù bevliesseurted”. Ar poblañsoù a vev e mirvaoù a-strew ‘barzh ur c’horn bro. Ret eo dezho kaout darempredoù gant loened ar mirvaoù all evit en em vagañ ha bevañ. Evit tremen d’ul lec’h bevañ d’egile (d’ur mirva d’egile) e tremenont dre hentigoù a liamm ar mirvaoù etrezo. Graet e vez trepasoù ekologel deus an hentigoù-se. Ar steuñvenn c’hlas a zo enni an trepasoù ekologel hag ar mirvaoù bevliesseurted.\nGLAS eo ar steuñvenn dre ma z’eus enni tachennadoù naturel bras liammet etrezo gant trepasoù a c’hell bezañ douaroù kompezañ evit al loened evel koadegoù, girzhi, lannegoù ….\nGLAS eo ivez dre ma z ‘eus enni gwazhioù, takadoù gleborek, poulloù dour hag an takadoù natur a zo war o ribloù.\nA-bouez-kenañ eo ar c’harzhaoueg, dreistholl e douaroù kumunioù Park an Arvorig.\nAr girzhi a zo gwir virvaoù bevliesseurted evit al loened a vev dreistholl enno koulz ha ‘barzh ar pradeier hag ar parkeier. Ar girzhi a zo ivez lec’hioù aes evit al loened tremen enno evit mont pe dont en-dro d’ur c’hoad.\nAr steuñvenn zu\nAr steuñvenn zu a zo enni an holl dachennadoù ekologel gwarezet deus ar gouleier foran. Park an Arvorig a zo unan deus al lec’hioù gwarezañ e Breizh evit pezh a sell ouzh kalite an oabl dreistholl diouzh noz. A-bouez-kenañ eo derc’hel an traoù er stad emaint pe glask gwellaat anezho hag evit se e ranker kuzuliañ ha teurel evezh ne vefe ket a c’houleier foran.\nRoll oberioù a zo war diriadoù evel ar parkeier natur rannvroel : abadennoù diouzh noz (deiz an noz), intruduioù evit goulaouiñ foran kempouez (label “Kêrioù ha kêriadennoù steredek” ) degas anaoudegezh d’an dud diwar-benn ar c’hendalc’hoù ekologel diouzh noz.\nPeseurt spesadoù a vev diouzh noz ? Peseurt perzhioù o deus ar spesadoù-se ? Petra c’heñch e buhez al loened-noz o vezañ sklerijennet diouzh noz ? Petra eo ar steuñvenn zu ? … Romain SORDELLO, ijinour, arbennigour war ar vevliesseurted a zegas sklerijenn deoc’h ‘barzh ar video-mañ.\nAr steuñvenn c’hell-du\nAn douar, ar c’hondon hag ar boudoù a vev enno o deus ezhomm da gaout kendalc’hoù ekologel evit mont-en-dro en un doare mat : ar steuñvenn c’hell-du eo.\nLabour ar Park evit diorren ar steuñvenn c’hlas douar ha dour\nUr brastres oberioù\nLabouret en deus ar Park da dermeniñ ar steuñvenn c’hlas war e diriad en ur zerc’hel kont deus “brastres rannvroel ar c’hempoell ekologel” savet war rannvro koulz hag al labourioù er c’humunioù dre an teulioù kêraozouriezh hag ar brastresoù terkañ ha merañ an dour (SAGE).\nGraet eo al labour termeniñ dindan ur program diorren ar maezioù war Breizh a-bezh arc’hantaet gant Europa ha Rannvro Breizh.\nAr Park a ra e lod evit skoazellañ ar politikerezhioù broadel war e diriad. Savet en deus ur brastres oberioù evit an holl oberourien a vev er Park. Ar brastres oberioù a zo rannet e 5 lodenn (sintezenn ar brastres oberioù a c’heller pellgargañ amañ) :\nGwareziñ hag adsevel ar c’hendalc’hoù ekologel : oberoù evit merañ hag adsevel evit stourmañ digresk ar vevliesseurted ha gwareziñ pe wellaat kalite ar meteier (labourioù, plantañ gwez, dismantrañ oberiadurioù…)\nDisplegañ ha brudañ d’an dud perak eo a-bouez gwareziñ ar c’hendalc’hoù ekologel (abadennoù, stummadurioù, titouroù…)\nDerc’hel kont deus ar steuñvenn c’hlas e terkañ an tiriad. Evit hen ober an dud, an oberourien, dilennidi ar strollegezhioù kompren ez eo a-bouez hag e ouifent penaos ober.\nAnavezout ar vevliesseurted a servij da gompren, rakwelet, raksoñjal, labourat gwelloc’h. Ar politikerezh diwar-benn ar steuñvenn c’hlas a rank ivez kas da benn studiadennoù, arnodiñ, ….\nAl labour kempoell, buheziñ, ha kas en-dro ar brastres oberoù a vez graet gant Park an Arvorig ‘benn broudañ, kevreañ, kompezañ ha lakaat an oberourien da labourat asambles.\nSteuñvenn c'hlas ha bevliesseurted ordinal\nAr steuñvenn a zalc’h kont deus mont-en-dro ekologel ar spesadoù hag an tachennadoù evit terkañ an tiriad. Diazezet eo war an natur ordinal. Ur politikerezh a deu da glokañ ar politikerezhioù all a zo o fal anavezout ha gwareziñ ar spesadoù hag an tachennadoù dreistordinal.\nUn doare da derkañ an tiriad\nPark an Arvorig a labour war ar steuñvenn c’hlas abaoe bloavezhioù. Renablet en deus an trepasoù pennañ diouzh annezoù ar spesadoù en arvar war an tiriad. Renabliñ ar c’hleuzioù dre gumun evit ma veze dalc’het kont deus ar c’hleuzioù ‘barzh an teulioù kêraozouriezh.\nPostel : estelle.cleach@pnr-armorique.fr


Distro-skol mat-divat ar c'helenn divyezhek\nKartenn kinnig ar c'helenn divyezhek er 1añ derez e 2017\nKelenn divyezhek - 2017\nMa vez liv mat gant an distro-skol er publik pa zlefe digeriñ un niver a lec’hioù nevez evel n’eus bet biskoazh a-raok, emañ rouedad skolioù Diwan o talañ ouzh an diviz lemel ar c’hevratoù skoazellet ; diaes eo evit holl skolioù ar rouedad ha dreist-holl evit ar skolioù bihan hep kevrat c’hoazh evel skol Diwan Plougastell-Daoulaz, nevez digoret er bloaz-mañ.\n10 digoradur a vo er 1añ derez publik, ar pezh na oa ket c'hoarvezet biskoazh abaoe deroù an hentad publik. 3 hentad nevez a vo e Aodoù-an-Arvor (Kintin, Mur, S.Brieg 2), 2 e Penn-ar-Bed (Ploveilh ha Pluwenn), 3 en Il-ha-Gwilen (Anast, Beuzid-ar-C’hoadoù, Gwerc’h-Breizh) ha 2 er Mor-Bihan (Pleñver, Pleuwigner). 1 skol Diwan ouzhpenn a vo (Plougastell-Daoulaz) hag 1 hentad en Deskadurezh Katolik (Dinan).\nAn eil bloavezh da heul eo gant 12 digoradur nevez. Frouezh an Emglev Stad-Rannvro ha labour an OPAB war an dachenn eo, e kenlabour gant kevredigezhioù ar familhoù. El Liger-Atlantel avat, ne vo digoradur ebet er bloaz-mañ, ar mank a Emglev Stad-Rannvro en Akademiezh Naoned a zo un diforc’h bras gant ar peurrest eus ar vro hag a vir a brogrammiñ digoradur raktresoù nevez war meur a vloaz.\nEn eil derez e vo digoret hentadoù e 8 skolaj. 5 skolaj publik nevez a zegemero un hentad divyezhek (an Oriant, Brieg, Douarnenez, Pont-‘n-Abad, S.Martin-war-ar-Maez) ha 3 skolaj katolik a raio kemend-all (Brec’h, Pont-‘n-Abad ha Roazhon). Disoc’h nevesadenn kartenn ar poloù a zo da adwelet bep eil bloaz diouzh an emglev Stad-Rannvro eo an araokadenn-mañ ivez.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/185 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/185\nSANT IAN, III.\nugent e oar bet o sevel an templ-man, ha te a adzavo anezhan en tri devez ? (21) Mes euz a dempl he gorf eo e komze. (22) Goude eta ma oe resussitet a-douez ar re varo, he ziskibien a zeuaz sonj dezhe hen doa lavaret dezhe kement-se ; hag e credjont d’ar Scritur ha d’ar gomz-ze hen doa lavaret Jesus dezhe.\n(23) E-pad ma edo en Jerusalem, da c’houel Pask, kalz a gredaz en he hano, o velet ar miraclou a rea. (24) Mes Jesus na fizie ket enhe, rag ho anaoud a rea holl, (25) ha n’hen doa ket ezom e vije rentet dezhan testeni divarben an den, rag he-unan e ouie petra a oa ebarz an den.\nHOGEN e-touez ar Farizianed e oa eun den hanvet Nicodem, unan euz ar re huella e-touez ar Judevien. (2) An den-ze a zeuaz, e-pad an noz, da gavout Jesus hag a lavaraz dezhan : Mestr, gouzoud a reomp ez oud eun doctor deuet a-berz Doue ; rag den na hell ober ar miraclou a rez ma n’ema ket Doue ganthan. (3) Jesus a respontaz dezhan : E gwirionez, e gwirionez hen lavaran d’id, ma ne deu eun den da c’henel a-nevez, na hell ket gwelet rouantelez Doue.\n(4) Nicodem a lavaraz dezhan : Penaos ec’h hell eun den genel, hag hen koz ? Daoust hag hen a hell mond adare e kov he vam, ha beza ganet eun eil gwech ?\n(5) Jesus a respontaz : E gwirionez, e gwirionez hen lavaran d’id, ma ne deu eun den da c’henel euz an dour hag euz ar Spered, na hell ket antreal en rouantelez Doue. (6) Ar pez a zo ganet euz ar c’hig a zo kig, hag ar pez a zo ganet euz ar Spered a zo spered. (7) Na vez ket souezet abalamour m’em euz lavaret d’id : Red eo deoc’h genel a-nevez. (8) An avel a c’houez el leac’h ma fell dezhan ; hag e klevez an drouz anezhan ; mes na ouzez nag a be leac’h e teu, na da be leac’h ez a. Evel-se ive e c’hoarvez gant kement den a zo ganet euz ar Spered.\n(9) Nicodem a lavaraz dezhan : Penaos ec’h hell an traou-ze c’hoarvezoud.\n(10) Jesus a respontaz dezhan : Te a zo doctor euz a Israel, ha na anavezez ket an traou-ze ? (11) E gwirionez, e gwirionez, hen lavaran d’id, ni a lavar ar pez a ouzomp, hag a ro testeni euz ar pez hon euz gwelet ; mes c’houi na recevit ket hon testeni. (12) Ma ne\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/185&oldid=125285 »\nKemmoù diwezhañ degaset d'ar bajenn-mañ d'an 9 Eos 2018, da 12:13.


Edda e komz-plaen - Wikipedia\nEdda e komz-plaen\nAr golo-se eus an Edda e komz-plaen a zeu eus un dornskrid savet en Island, savet gant Ólafur Brynjúlfsson e 1760 ( Copenhagen, Levraoueg ar roue). Diskouez a ra Odin, Heimdallr, Sleipnir ha elfennoù all eus mitologiezh Skandinavia.\nAn Edda e komz-plaen, anavezet ivez evel an Edda yaouankañ, Edda Snorri pe an Edda hepken, zo un oberenn islandeg a ya peder rann ouzh hec'h ober, enni arroudennoù eus barzhonegoù skaldek pe eddaek koshoc'h, hag a zanevell mojennoù eus mitologiezh Skandinavia. Soňjal a reer peurlliesaň e vije bet savet gant an istorour ha lenneg Snorri Sturluson a vevas en Island e-tro ar bloaz 1220.\nKregiñ a ra gant ur raklavar levezonet gant mennozhioù Evhemeros heuliet gant teir levrenn disheñvel : Gylfaginning (enni war-dro 20 000 ger), Skáldskaparmál (enni war-dro 50 000 ger) ha Háttatal (enni war-dro 20 000 ger). Seizh dornskrid, skrivet eus 1300 da 1600 pe war-dro, a zegas titouroù a dalvoudegezh. Pal ar skrid a oa reiñ d'ar varzhed ha d'al lennerien an tu da gomprenn soutilded ar werzaouriezh hengounel ha da intent ar ster kuzhet a-dreñv ar c'henningar a veze implijet er varzhoniezh skaldek.\nArabat eo meskañ anezhañ gant an Edda e gwerzennoù, ur barzhaz dizanv eus mammennoù hengounel koshoc'h dastumet tamm-pe-damm d'ar memes mare hag an Edda e komz-plaen en Island an XIIIvet kantved Liammet eo an Edda e komz-plaen gant an Edda e gwerzennoù dre ma ra anv an Edda e komz-plaen eus barzhonegoù liesseurt dastumet el levr all evel mammennoù ar pezh a zanevell..\n1 Ar skrivagner\n2 Peder lodenn an Edda\n2.1 Ar raklavar\n2.2 Ar Gylfaginning\n2.3 Ar Skaldskaparmal\n2.4 An Háttatal\nAr soñj e oa savet an Edda gant Snorri Sturluson zo diazezet evit ar pep brasañ war an arroudenn da-heul tennet diouzh ar C'hodex Upsaliensis, un dornskrid eus deroù ar XIVvet kantved ha ma oa adskrivet Prose Edda:\n"An Edda a vez graet eus al levr-se. Snorri Sturluson en deus en dastumet en doare m'emañ kinniget amañ. Da gentañ e komz diwar-benn an Aesir hag Imir, da c'houde e teu kevrenn an distilherezh gant anvioù barzhoniel ur bern traoù hag evit echuiñ ur varzhoneg anvet Roll Mentadoù savet gant Snorri diwar-benn ar roue Hakon hag an dug Skuli".\nLavaret eo bet ne oa ket sklaer an arroudenn, na kennebeut dornskridoù all, diwar-benn ar fed ma oa bet Snorri muioc'h evit kendastumer an oberenn ha skrivagner an Hattatal pe c'hoazh skrivagner an holl Edda e komz-plaen Forzh penaos, meneg Snorri en dornskridoù en deus bet ul levezon vras evit lakaat degemer anezhañ evel oberer an Edda e komz-plaen penn-da-benn..\nPeder lodenn an Edda[kemmañ | kemmañ ar vammenn]\nPeurliesañ e soñjer e oa savet an Háttatal da gentañ, pa oa Snorri o tont en-dro eus lez ar rou Hakon. Soñjet en doa goude e oa ezhomm displegañ an heitioù hag ar c'henningar zo ul lodenn bouezus eus ar varzhoniezh skaldek ha skrivet en dije ar Skáldskaparmál . En diwezh, danvez mitologek ar c'henningar en dije atizet anezhañ da skrivañ ur c'hinnig dre vras eus ar vitologiezh c'herman : ar Gylfaginning.\nAr raklavar[kemmañ | kemmañ ar vammenn]\nAr c'hentañ lodenn eus peder levrenn an Edda eo ar raklavar. N'eo ket sur e vije bet skrivet gant Snorri Sturluson. Displegañ a ra orin ar vitologiezh c'herman en un doare evemerat awenet gant ar mennozhioù kristen hag an deskadurezh klasel.\nKregiñ a ra gant danevell ar C'heneliezh. Krouiñ a ra Doue an oabl hag an douar, Adam hag Eva. Kas a ra al liñvadenn vras war an Douar ha saveteiñ Noe. Paouez a reas an dud da sentiñ ouzh gourc'hemennoù Doue avat ha disoñjal a rejont betek e anv. Gwelet nerzhioù an natur evelato o lakaas tamm-ha-tamm da azeuliñ an Douar ha da grediñ e bezañs un Doue c'hrouer.\nDeskrivet eo Doueed Skandinavia goude evel brezelourien eus Troia o doa kuitaet ar gêr pa oa bet kemeret (un orin heñvel ouzh an hini choazet gant Jafrez Menoe en XIIvet kantved da zisplegañ deroù broad Breizh-Veur). Unan eus Rouaned Troia, Munon pe Mennonen, en doa euredet merc'h Priam ha bet en doa ganti ur mab anvet Tror, da lâret eo Thor hervez ar skrivagner. Maget e voe hennezh e Trakia gant Lorikus. Brav ha kreñv e oa ha da zaouzeg vloaz en dije lazhet e lez-tad ha kemeret e rouantelezh.\nGoude se e veajas ha trechiñ a reas berserkerien ha ramzed, un aerouant ha loened gouez all. Dimeziñ a reas gant un diouganerez anvet Síbíl, « a lakaimp Sif », eme ar skrivagner. En tu all d'an dave da Droia ez eo anat levezon an deskadurezh klasel pa weler an heñvelderioù, deskrivet gant Heinz Klingenberg, etre Trór / Thor hag haroz Troia, Aeneas. Perzhioù Trór ha kalz eus darvoudoù e vuhez a laka da soñjal en Aeneis skrivet gant Vergilius peurgetket.\nTriwec'h rummad war e lerc'h e vije bet ganet Voden, « a anvimp Odin », eme ar skrivagner, Un den fur-meurbet ha dezhañ kalz donezonoù. Frigida a oa anv e wreg, « a lakaimp Frigg » eme adarre ar skrivagner. Odin, a oa gouest da welet an amzer da zont, a zeskas a ranke mont kuit trema an norzh. Kuitaat a reas neuze Turkia gant ur c'hoskoriad bras. Bravoc'h ha furoc'h evit an dud all, an Ased (anvet evel-se abalmour ma oant o tont eus Azia) a oa sellet oute buan evel ouzh doueed rak, e lec'h ma tremenent e tegasent ar peoc'h hag ar berzh mat. Lakaat a reas Odin e vibien e penn ar broioù a dremenas enne. Tri anezhe a rannas Bro-Bro-Saks etreze. E-touez o diskennidi e kaver Baldr ha Fródi peurgetket, met ivez Rerir, hendad ar Völsungar. Skjöld ivez, hendad ar Skjöldungar, hag a renas Danmark ; Yngvi, hendad an Ynglingar, hag a renas e Sveden, e lec'h ma oa krouet e gerbenn gant Odin goude ma oa bet kinniget ar galloud dezhañ gant ar roue Gylfi ; Saeming erfin a renas Norvegia. Hervez an Edda, lidoù eñvor en o enor a zeuas da vezañ diwezhatoc'h ur c'hehelerezh pagan a reas doueed anezho.\nAr Gylfaginning[kemmañ | kemmañ ar vammenn]\nGylfi hag e dri c'hendivizer.\nDorskrid SÁM 66 (Island, 1765-1766), Reykjavík, skol-uhel Árni Magnússon.\nAr Gylfaginning ("touellerezh Gylfi" en henislandeg) a zeu goude ar raklavar. Un diviz eo etre ar roue Gylfi ha tri "den". Displegañ a ra krouidigezh ha distruj bed an doueed c'herman, ha kalz lodennoù all eus mitologiezh an norzh. Skrivet eo e komz-plaen mesket gant pennadoù barzhoniezh skaldek, en o zouez danvez pennaouet en Edda e gwerzennoù.\nRen a rae Gylfi war Sveden. un devezh e profas d'ur rederez-bro he doa diduet anezhañ ul lodenn eus e rouantelezh, ken bras hag ar pezh a c'hallfe pevar ejen arat en un devezh hag un nozvezh. Ar rederez-bro-se avat a oa un Ase anezhi, Gefjon hec'h anv. Al loened a implijjas da arat a oa e gwirionez bugale he doa bet gant ur ramz. Arat a rejont kement ha ken bihan ma tistagas ul lodenn eus an douar, da sevel Enez Seeland. Souezhet gant galloud an Aesyr, Gylfi en em c'houlennas ma ne zeue ket eus an doueed a azeulent. Kemer a reas neuze penn an hent da vont da Asgard. Pa erruas eno e tizoloas ur palez bras-meurbet, ar Valhalla. Kejañ a reas ivez gant mistri al lec'h : "Uhel", "Ken-Uhel" ha "Trede". Gylfi a c'houlennatas anezhe diwar-benn o doueed. E diwezh an diviz e klevas un trouz bras ha pa sellas en-dro dezhañ e oa dianadet ar palez : touellet e oa bet.\nDa respont ouzh goulennoù ar roue e tanevell e ostizien da gentañ orin ar bed, ganedigezh an doueed kentañ hag anatadur an den. Anv zo war-lerc'h eus an onnenn Yggdrasil, eus an eienenn Mimir hag eus an Norned. Kinnig a reont goude an doueed : Odin, Loki hag e dri euzhvil a vugale (Fenrir, Naer Midgard ha Hel), an doueezed hag ar Valkiriezed. Da c'houde e taolennont ar Valhalla hag an Einherjar. Danevell a reont orin ar marc'h Sleipnir ha savidigezh Asgard. Gylfi a c'houlenn neuze ha kavet en deus Thor kreñvoc'h evitañ biskoazh ha daoust ma tisplij dezhe e reont anv eus e veaj ti Útgardaloki. Komz a reont war-lerc'h eus an digoll kemeret gant Thor war naer Midgard e -pad e veaj ti Hymir. A-c'houdevezh e tanevellont marv Baldr, kastiz Loki hag ar Ragnarok heuliet gant ganedigezh ur bed nevez.\nAr Skaldskaparmal[kemmañ | kemmañ ar vammenn]\nThjazi ha Loki. Deroù mojenn skrapadenn Idun, danvellet gant ar Skáldskaparmál.\nDornskrid NKS 1867 4to (Island, 1760), Copenhagen, e Levraoueg roue Danmark.\nAr Skaldskaparmal ("Yezh ar varzhoniezh" en henislandeg) eo trede kevrenn an Edda e komz-plaen, anezhañ un diviz etre Aegir, un doue liammet ouzh ar mor, kinniget amañ evel un hudour, ha Bragi, un doue skaldek, e-doug ur banvez aozet gant an Aesir en enor d'an hini kentañ. Kaoz zo eus mitologiezh an norzh hag eus naoutur ar varzhoniezh a bep eil. Meneget eo orin ha niver ar c'henningar ha Bragi a ro neuze ur roll reizhiadek eus ar c'henningar, evit tud disheñvel, lec'hioù, ha traoù, hag eus an heiti. Kalz danevelloù hag un nebeud barzhonegoù skaldek diwar-benn an doueed a dalvez da ziplegañ orin pep hini\nLod eus an istorioù a den d'ar vitologiezh : skrapadenn Idun gant Thjazi, ha penaos e choazas Skadi da gemer Njörd da bried, orin ha laeroñsi mez ar varzhoniezh, emgannoù Thor a-enep ar ramzed Hrungnir ha Geirröd peotramant krouidigezh traezoù prizius an doueed. Lod all a denn da vuhez harozed ha rouanez ar mojennoù : danevell a ra Snorri holl istor Siegfried hag ar Völsungar. Komz a ra ivez eus ar rouanez Frodi ha Hrolf kraki, hag eus Hjadningavíg.\nAr c'henningar a gaver er Skáldskaparmál zo amprestet digant skalded kozh. A-wezhioù, Snorri a ra muioc'h evit menegiñ ur c'henning, hag e tanevell arroudennoù barzhonegoù hir da zisplegañ anezhe : Haustlöng Thjódólf, Thórsdrápa Eilíf Godrúnarson ha Ragnarsdrápa Bragi Boddason zo adskrivet. Kavout a reer ivez er Skáldskaparmál ur varzhoneg a vez sellet outi evel ul lodenn eus an 'Edda e gwerzennoù daoust ma ne gaver ket anezhañ er C'hodex Regius : ar Gróttasöngr. Er Skáldskaparmál e kaver ivez ur roll heiti. E lodenn ziwezhañ zo skrivet dindan stumm un thulur (roll anvioù ha heitioù e gwerzennoù oc'h ober gant doareoù mnemoteknek). Kinniget eo evel se an doareoù disheñvel da envel an doueed, ar ramzed, ar wazed hag ar maouezed, an emgannoù hag an armoù, ha nerzhioù an natur.\nAn Háttatal[kemmañ | kemmañ ar vammenn]\nAn Háttatal ("Roll ar mentadoù gwerzaouiñ") eo lodenn ziwezhañ an Edda e komz-plaen, savet gant Snorri Sturluson, a dra sur. Ur varzhoneg eo, savet en enor d'ar roue Hakon ha d'ar jarl Skuli. Ma'z eo kustum a-walc'h ar stumm - meuliñ a ra klod, kalonegezh ha brokusted an daou zen - ez eo divoaz stumm e 102 poz a ro skouerioù eus pep hini eus ar c'hant mentad disheñvel a c'hall bezañ implijet gant ar Skalded. Heuliet eo pep hini gant un evezhiadenn diwar-benn ar stil, ar pezh a ra eus al lodenn-se eus an Edda un dornlevr mentadoù skaldek\n↑ Faulkes (1995:XI).\n↑ Byock (2006:IX).\n↑ Grape, Kallstenius, Thorell (1977:I).\n↑ 4,0 ha4,1 Byock (2006:XII).\n↑ Faulkes (1995:165).\nAdtapet diwar « https://br.wikipedia.org/w/index.php?title=Edda_e_komz-plaen&oldid=1977054 »


Testeniekaet diouzh ar steuñv eo an holl veziantoù a ginnigomp war al lec’hienn-mañ. Heuliañ a reont reoliadoù diwezhañ ar gouleviñ hag an diorren. Staliet ha distaliet e vezont er reizhiad Windows en ur mod klok ha naet.\nKeverlerc’h ouzh Microsoft Windows XP, Vista, Windows 7 ha Windows 8 hag 8.1 eo an holl veziantoù kinniget amañ. Binviaouekaet int bet gant IBM Rational Purify, un ostilh-dielfennañ meziantel oberiant evit an diorren arloadoù Windows.\nSinet int holl ez-niverel gant an aotrouniezh testeniekaat Comodo.\nO kontañ meur a vil pellgargadur abaoe ma'z eo aet war-wel en em azasa ar goulev diouti c'hoazh ur wech en ur heuliañ nevezerezhioù diwezhañ nevid ar c'halvezouriezhoù nevez a-fet meziantoù.\nKit da pajenn pellgargañ eus An DROUIZIG Difazier 2013


Ludwig Uhland (1787-1862) a oa ur barzh romantel alaman. Ganet e oa e Tübingen, e Württemberg. Eno e studias al lezenn er skol-veur, met troet e oa ivez gant al lennegezh krennamzerel, ar c'hrennalamaneg hag ar galleg. E 1810, ez eas da Bariz da studiañ ar varzhoniezh c'hallek; etre 1812 ha 1814 e voe alvokad e Stuttgart.\nE 1807 ha 1808 en devoa savet kanaouennoù evit Musenalmanach Seckendorff hag e 1812 ha 1813 barzhonegoù evit ar Poetischer Almanach hag an Deutscher Dichterwald. En 1815 ec'h embannas an dastumad Vaterländische Gedichte, ha brud en doe gantañ. Adembannet e voe meur a wech, ha kresket bep taol. Traoù all a embannas, Ernst, Herzog von Schwaben (1818) ha Ludwig der Baier (1819), dister e-skoaz e ganoù.\nBarzh romantel e oa, troet gant ar Grennamzer.\nBrudet eo ar c'han Der gute Kamerad (anavezet ivez evel Ich hatte einen Kameraden) savet e 1809.\nAdtapet diwar « https://br.wikipedia.org/w/index.php?title=Ludwig_Uhland&oldid=1975615 »


Keleier Noz du mardi 8 novembre 2016\nDiffusion du mardi 8 novembre 2016 Durée : 11min\nPellgomzet hon oa d'un amerikan evit kaout e santimant war dilennadeg ar prezidant(ez) nevez. Bet e oamp da heul klanvdiourien ar vro o vanifestiñ. Komzet hon oa ivez diwar-benn kudennoù evit pourchas an tredan e Breizh hag ivez diwar-benn traezh Lannuon.\nWar nes kaout ur prezidant nevez emañ ar Stadoù Unanet\nPiv vo 45vet prezidant ar Stadoù-Unanet ? Benn un neubeut eurvezhioù e vo gouezet gant piv z'aio an trec'h. Wayne Mockerman a zo o vevañ tramor. Telefonet hon oa d'an amerikan-mañ evit ma tisplegfe deomp peseurt aergelc'h a oa er vro. "Skuizh on gant ar votadeg-mañ" emezañ. Pennad-komz gant Wayne Mockerman.\nHarz-labour e ospitalioù ar vro\nE Roazhon, Naoned, Brest, Douarnenez, pe c'hoazh e Kemper e oa bet gwelet micherourien an ospitalioù o tibunañ. Bez e oant war-dro 250 da skouer dirak ospital Kemper da 12e. Bet e oa Enora Molac da heul ar vanifesterien. Klevet e vez Youn Jardin ha Per Rannou.\nDiaes e vo pourchas tredan e Breizh eme RTE\nHervez RTE (Réseau de Transport d'Electricité) e vo kudennoù e-pad ar goañs evit pourvezién tiez hag embregerezh Breizh. Perak ? Abalamour m'eo bet lakaet war enaou 18 kreizenn nukleel -amzer d'an ASN kempenn anezho-. Diskouez a ra mat eo ret kaout ur greizenn gaz e Landivizio eme neuze Yves Edern, sekretour ar strollad GESPER. Pennad-komz gant Yves Edern.\nTraezh Lannuon : un trec'hig evit an enebourien\nAozet e oa bet ur vodadeg, Dimeurzh vintin, e prefeti Aodoù-an-Arvor. Dilennidi ar vro ha renerien an embregerezh Roulier a oa aze. Divizet zo bet a-benn a fin gant ar stad nompas reiñ adarre an aotre d'an embregerezh gellout tennañ traezh e bae Lannuon. Ne vo ket ar gwir ken gant Roulier hag ar Can mont da zesachañ traezh e foñs ar mor ken ma vo ket roet e ziviz gant ar C'huzul stad. Ar pezh a raio benn ur miz ac'hann.Bet e oa meur a wech Elisabeth Kerloc'h da vanifestiñ e Lannuon. Pennad-komz gant Elizabeth Kerloc'h.


Pajenn:Instructioneu santel ar er gurionnéeu principal ag er religion, 1790.djvu/244 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/244\nEr jugemanteu temerær. Er jugemant temerær e zou ur fal chonge e rer ar goust en Nessan, hemb ræzon legitim er bet. Par-exampl, me uél ur vandèn tud é tévis hac é hoarhein, ha mei lar em halon é mant e hoal-gonz a hunan ; me ra ur jugemant temerær : me uél unan gusquét-brahue, ha me chonge gueneign é ma glorius ; me ra ur jugemant temerær : me uél ré é tostat liès d’er Sacremanteu, ha me juge é clasquant boud istimét ; me ra ur jugemant temerær : unan-benac e dremén ital-on hemb conz doheign, ha me chonge gueneign é ma orgueillus pé fachét ; chetui hoah ur jugemant temerær, ma ne mès ræzon legitim er bet de chongeal quemènt-ce, &c. Ne vai ræzon legitim de jugein é ma droug er péh e ra un-aral, nameid a pe vai dizolo ha sclær en droug, ha ne gavér moyand er bet d’en éxcusein.\n(Mar dezirét hanàuein en dangér ag er jugemanteu temerær, hac er remædeu doh er malheurus inclination hun nès de oal-jugein, leinet er Chapistr XXVIII, Parti III ag er Vuhé devod).\nDihuènnét-è ehue suspettein droug ag en Nessan, nameit-hac ur just ræzon e vehai d’er gobér. Par-exampl, a pe uélér guet-t’ou un aparance bras a zroug, pé ma ra un dra e vai ordinæremant droug, n’en dai quet péhet um zefiein a nehou, é spécial mar bér carguét d’éhuehad doh-t’ou ha d’er horrigein. N’en dai quet ehue permettét teoh larèt d’un-aral er jugemanteu e rét ar hou Nessan, pé er\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/244&oldid=128786 »


Muioc’h a enor d’ar re binvidik en nenv kouls ha war an douar - Wikimammenn\nMuioc’h a enor d’ar re binvidik en nenv kouls ha war an douar\nTi moulerez Sant-Gwilherm, 1909 (p. 118-126)\n◄ Ar c’hleier o tizrei eus a Rom Muioc’h a enor d’ar re binvidik en nenv kouls ha war an douar Gwrac’h an aochou ►\nHogen en em gavout a reent c’hoaz gwall-zinerz gant an diouer eus a galz traou a yoa bet red d’ezo gouzanv er bed-ma ; skuiz e oant ivez gant an hent o doa ranket ober eus an douar-ma d’ar bed-all hag, a-hend-all, chom a rea c’hoaz eun dra bennak war o spered eus ar spont o doa bet epad ar varnedigez. Hag abalamour da gement-se holl e kavent ebat kemeret o amzer evit mont eus lez-varn Doue d’ar baradoz ; brao-tre e kavent ar vali bindivik o doa da heul evit mont d’an eürusded. Ha perak n’o divije ket kemeret o amzer, p’eo gwir e oant sur eus o baradoz.\nMont a reant eta laouen-bras, o zal diroufen, ar mousc’hoarz war o muzellou, hag ec’h event o gwalc’h eus ear yac’h ar baradoz. O zeodou zoken a yoa distagellet-mat ; selaouit anezo :\n— « Ac’hanta, gwreg, a lavare ar gwaz, petra lavaren-me d’it dalc’hmat ? Ha petra leverez eus an digemer en deus great an Aotrou Doue d’eomp ? »\n— « A ! va gwaz paour, emezi, ya, ar wirionez a yoa ganez ; digemeret brao omp bet gant an Aotrou Doue. Ha piou en divije kredet morse e vije bet digemeret gant kement a henor tud eus hor seurt, daoust d’an truilhou a yoa war hor c’hein ha d’ar boutou-ler diseul a yoa ouz hon treid ?... Piou en divije lavaret e rajed en nenvou eur seurt digemer da dud hag a yoa war an douar reuzeudikoc’h eget chas, a veze sellet outo gant dispriz, pa zelled outo zoken, rak d’ar peurliesa e tec’hed diouzimp evel ma tec’her diouz ar vosen. »\n— « Sell, maouez, ama en nenvou, evel em eus lavaret d’it kant gwech, ama n’ez a ket an traou evel du-ze, war an douar. Ha koulskoude, santez Anna ! red mat eo d’in anzav, n’edon ket tre em eaz bremaik, abalamour ma c’helled gwelet dre doullou va bragou n’oa, siouaz ! roched ebet war va c’hroc’hen. Te da-unan, gwreg paour, ya, te da-unan, sellet em eus ouzit, te a yoa dieas ; lakaat a rees da boan evit beza dereat dirak ar zent hag ar zantezed a rea an dro d’Hor Zalver. A drugare Doue, den ebet, a gement ma ouijen, n’eo bet re zouezet o welet da zivesker noaz. »\n— « Tra ! tra ! eme ar wreg, en eneb eo ; n’ec’h eus ket gwelet penaos ez oun bet saludet gant sant Josef ? »\n— « Evit digas sonj dit eus ar pez a lavaren neuze, eo an Aotrou Doue eun tad mat, e ro kement ha kement da bep-hini abret pe zivezat, hag ar re n’o deus ket bet o eürusded war an douar o devo anezi er baradoz, mar n’o deus great netra evit he c’holl. Ne felle ket d’it selaou ac’hanoun neuze, va gwreg, pa lavaren d’it eo Doue al lealded dreist. »\nGreat o devoa eur pennad brao a hent evelse, hag ez oant digouezet kouls lavaret e penn o beach ; gwelet a reant, du-ze, e penn ar vali, an nor vras alaouret a yoa o vont da zigeri evito.\nEun dra anat e oa dan daou bried ez ead d’ober eun digemer eus ar grana da unan pe… da veur a hini.\nHogen, an den, pe… an dud-se, piou e oant ?… Sonjal a walc’h a reant, ha koulskoude hini ebet anezo ne grede lavaret d’egile ar pez a yoa war e spered. Hag e sellent a gorn an eil ouz egile, hag e save c’houez enno… Mousc’hoarzin a rankent o welet kement-all. Hag, e gwirionez, daoust ha ne zougent ket en o c’herc’hen holl aroueziou ar baourantez, a gas da blasou kenta ar baradoz ?\nGreat ganto o labour, ar zent ha santezed a yeas war diou renkennad, hag a deuas daou ha daou er-meaz eus ar baradoz. Sant Per a yoa da genta, hag ar re-all a deue war e lerc’h, bannielou, skourrou palmez, garlantez ha kurunennou ganto, hag ez eant goustadik ’trezek an daou bried.\n— « Lavaret a ran d’it, va gwreg, eme an den koz, n’ouzon petra da zonjal eus kement ma ; lavaret a rafed e teuont da ambroug ac’hanomp. »\n— « Ya, ya, va den, lavaret a rafed sur. N’em eus mui douetanz ebet zoken. Sell ta, ema an eal o tiskouez ac’hanomp gant e viz, hag ar zent a zeblant kaout kalz a levenez ouz hor gwelet… Gra ’ta d’ezo ar zalud gant da zourn, p’eo gwir n’ec’h eus tok ebet… Gra c’hoaz ! c’hoaz ! buanoc’h ! buanoc’h ! hag izelloc’h !… Dal ! setu m’eo bet darbet d’in koueza, kement e stouen !… A ! ma welfe ac’hanomp ar re binvidik a zo aze, en traon, nak a zisplijadur o defe !… N’eus forz, karet em bije beza gwisket kempennoc’h evit mont dirak ar zent ha santezed-ze gwisket a aour hag a berlez… »\n— « An dra-ze avat, va gwreg, a zo eun dra sklear, a lavaras an ozac’h, ne vezo ket sellet nemeur ouzit pa vezi gwelet a dost. »\n— « Hag ar zantezed ne vezint ket douget da zellet ouzit-te, va ozac’h, » a lavaras kerkent ar wreg kroget ar c’helien enni.\nHa sant Per da vont adarre gant e hent. An daou baour koz a gemeras al lost hag a yeas ivez da heul ; ne gredent ket avat trei o fenn da zellet en dro d’ezo, kement ez oant mezek.\n— « Eun dra bennak a wir a zo er pez a livirit d’in aze, daoust ma welan sklear ez oc’h bet flemmet gant eur goz kelienen. M’ho ped da deurel evez mat ouz ar pez ez an da lavaret d’eoc’h brema. Ar re baour eveldoc’h, hag a zo, evel ma livirit ker mat, izili gouliet hon Zalver Jezuz-Krist, ar re baour a ya hag a deu dre zor ar baradoz evel tud hag a zo en o zra, kement ha ker brao ma’z eo bet red da zant Per ehana da ober gouel da bep hini anezo, anez n’en divije mui amzer zoken da halana. Dont a reont, dre wir, a vagadou, da bep heur, ha roet e vez d’ezo zoken al leac’hiou gwella. Hoc’h-unan e welot anezo dizale. Evit ar re binvidik avat eo eur c’hoari all. Petra en deus lavaret Jezuz-Krist diwar o fenn ? Eo ken dieas d’ezo lakaat o zreid er baradoz ha ma ’z eo d’eur c’hanval tremenet dre graouen eun nadoz. Sonj hoc’h eus eus an dra-ze, moarvat, moereb ? »\nAdtapet diwar « https://br.wikisource.org/w/index.php?title=Muioc’h_a_enor_d’ar_re_binvidik_en_nenv_kouls_ha_war_an_douar&oldid=157972 »\nKemmoù diwezhañ degaset d'ar bajenn-mañ d'an 7 Ebr 2020, da 16:54.


Pajenn:Le Clerc - Ma beaj Londrez, 1910.djvu/59 - Wikimammenn\nPajenn:Le Clerc - Ma beaj Londrez, 1910.djvu/59\nZe na harzo ket meur a zac’h-c’houez eus Bro-C’hall, d’ê eur bris-diskamant, d’he dispenn, eus o gwasan, ’n eur laret, etouez meur a c’haou livet, e klask dalc’hmat mougan ar sklerijen en sperejo he bugale.\nMe garfe o gwelet o vont eur pennadig da ziviz gant unan bennak eus ar gatoliked neve a zo roet bep bla a-leiz gant kloer an iliz anglikan : hep dale ar c’hatolik sôz an nefe d’ober ouz hon fôtred a chanjfe, a dra zur, penn d’ar baz.\nEus an Iliz-Uhel eo e teu dreist-oll pastored davedomp. An hano-ze a gemer eur strollad tud iliz a fell d’ê, kousted a gousto, mont uhel ha don en amzerio tremenet, pelloc’h evit amzer ar brotestantiez, evit gwrienni o iliz, ha kavet lans da laret ec’h ê azeet war an ebestel. Dre-ze en em lakont da studian skrido an tado kentan eus an Iliz. Ha setu ma teu o spered, sklerijennet gant gras Doue, da ziskoue d’ê ar pez na glaskent ket : an iliz roman o splannan er skrido-ze, war he fenn kurunen ar Wirione.\nGwelet hon deus kement-se o tigoueout gant an doktor Newman ha gwelet ive an eskibien anglikan o terri anean eus e garg a berson evit daou vla. Mes hen a roas e ziskarg da vat hag ac’h eas da Rom. Daou vla goude, er bla 1846, e oa grêt eno beleg katolik. Neuze e tistroas d’e vro, hag e savas eur strollad misionerien evit labourat gante da c’honit e genvroiz d’ar gwir fe. Ar Pab Pi nav a grouas anean kardinal er bla 1879.\nKalz eus an doktored o devoa studiet gantan en Oxford a reas eveltan : kentan forniad katolik, koulz laret, a deu e-mêz eus an Iliz anglikan.\nMes n’ê ket hepken beleien hag eskibien protestant a zistro d’ar gwir fe : kalz eus o farousianiz a\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/59&oldid=109516 »\nKemmoù diwezhañ degaset d'ar bajenn-mañ d'an 6 Du 2017, da 12:08.


Tahitieg - Wikipedia\nUr yezh aostronezek eus skourr ar yezhoù polinezek eo an tahitieg (te reo Tahiti) komzet gant tro-dro da 120.000 den e Tahiti.\nTost a-walc'h eo an tahitieg d'an hawaieg (76% geriaoueg voutin) ha d'ar rarotongeg (85% geriaoueg voutin).\nYezh berzet[kemmañ | kemmañ ar vammenn]\nD'an 29 a viz Meurzh 2006 e oa bet distroadet gant ar C'huzul-Stad gall reolennoù Bodadenn Polinezia c'hall a lakae ar galleg hag an tahitieg war ar memes pazenn, pep hini a c'halle komz ar yezh a gare. Met diviz Kuzul-Stad Paris, diazezet war mellad 2 ar Vonreizh c'hall, ne rae den ebet van anezhañ e Bodadenn Polinezia.\nKement-se ne oa ket evit plijout da Vodadenn Vroadel Paris, hag ur mellad-lezenn zo bet ouzhpennet da lezenn aozañ an dilennadegoù e Polinezia, kinniget gant ar ministr Estrosi (ministr ar Broioù Gall Tramor), hag er mellad-se eo difennet komz tahitieg e Bodadenn Polinezia, rak n'eus yezh ofisiel nemet ar galleg er vro.\nAkademiezh an tahitieg (Fare Vana'a)\nAdtapet diwar « https://br.wikipedia.org/w/index.php?title=Tahitieg&oldid=1634627 »\nYezhoù Polinezia c'hall


Tro Bro-C'hall war varc'h-houarn 1910 - Wikipedia\nTro Bro-C'hall war varc'h-houarn 1910\nOctave Lapize, trec'h e 1910\nDalc'het e oa bet 8vet Tro Bro-C'hall war varc'h-houarn etre an 3 hag an 31 a viz Gouere (15 tennad-hent, 4 737 km). Gounezet e oa bet gant ar reder gall Octave Lapize, 28,680 km/e e dizh keitat. Aet e oa bet ar maout gantañ er 5vet, en 9vet, 10vet hag er 14vet tennad-hent.\nAet e oa kuit an Dro eus Pont ar Jatte (Pariz) war-du an norzh hag ar reter a-raok distreiñ da Sportva ar Briñsed (Pariz) dre ar c'hornôg.\n41 reder hepken a oa deuet a-benn da dizhout Pariz war ar 110 o devoa lakaet o anv er penn-kentañ.\n25 a viz Gouere : 12vet tennad-hent etre Bourdel (Gironde) ha Naoned ; trec'h eo Louis Trousselier Bro-C'hall.\n27 a viz Gouere : 13vet tennad-hent etre Naoned ha Brest ; trec'h eo Gustave Garrigou Bro-C'hall.\n29 a viz Gouere : loc'het 14vet hag 2l diwezhañ tennad-hent eus Brest war-du Caen (Calvados).\n1añ Octave Lapize Bro-C'hall Alcyon 63\n2l François Faber Luksembourg Alcyon 67\n3de Gustave Garrigou Bro-C'hall Alcyon 86\n4re Cyrille Van Hauwaert Belgia Alcyon 97\n5vet Charles Cruchon Bro-C'hall – 119\n6vet Charles Crupelandt Bro-C'hall Le Globe 148\n7vet Ernest Paul Bro-C'hall – 154\n8vet André Blaise Bro-C'hall Alcyon 166\n9vet Julien Maitron Bro-C'hall Le Globe 171\n10vet Aldo Bettini Italia Alcyon 175\nAdtapet diwar « https://br.wikipedia.org/w/index.php?title=Tro_Bro-C%27hall_war_varc%27h-houarn_1910&oldid=1478349 »


18 Gouere 2017\nD'ar merc'her 13 a viz Gouere emañ bet kinniget e Brec'h get skipailh Klam Records, ur sonadeg get an daouad Howlin’ grassman vs Stompin’ Big Foot. Èl kustum emañ bet bourrapl an abadenn. Bep tro e vez un digarez da zistaniñ, d'en em gavout get mignoned ha da zizoloiñ strolladoù ha sonerezhioù dianav deomp a-wezhioù. A-benn ar yaou 20 a viz Gouere e vo dalc'het an Apero Klam kentañ (6e30 d'enderv-noz), e Plunered. Doc'h ar programm : Parveen & Illias Khan. An taol-mañ e yaimp davet ar reter betek Bro-Indez hag ar Rajasthan.\nEvit gouiet hiroc'h, klikit amañ.


Eil loden — XXXI. - Wikimammenn\nEil loden — XXXI.\nMoulerez Sant-Gwillerm, 1910 (p. 165-167)\n◄ Piw ar gerz er prozizion ? — Hopadenno en enor d’al « legat » ha d’an O. Bourne Salud ar Zakramant roet da gant mil a dud diwar lein ar gatedral gant al legat. — Prozision en diabarz. — « Te Deum » evit klozan ar c’hendalc’h Potred an Allians protestant ; o gwad fall, o manifesto, o bodaden en Kaxton-Hall ►\n§ XXXI. — SALUD AR ZAKRAMANT ROET DA GANT MIL A DUD DIWAR LEIN AR GATEDRAL GANT AL LEGAT. — PROZISION AN DIABARZ — « TE DEUM » EVIT KLOZAN AR C’HENDALC’H.\nN’ankouaer ket koulskoude ar Zakramant, a ver oc’h adori anean breman en diabarz an Iliz, hag a greiz oll en em laker da ganan an O Salutaris Hostia, : netra a zudiusoc’h evit klevet eur c’han maget gant kement a vouezio. A dra zur n’eus ket ken lies a ganer hag a zeller (ouspenn 100.000 a dud a zo war ar blasen pe war hed tôl d’ar blasen), dre ma zo meur a brotestant en o zouez : mes peadra a zo da zouezi tud ar c’harter, n’o deus emichans klevet gwej ebet kement all.\nKoulskoude an daoulagad a zo troet trezek ar gwaridello a ren ’us d'an nor-dal hag a ra zoken an dro d’an iliz kazi penn da benn. Eno e tle hep dale arruout ar c’hannadour gant an Hosti zakr evit binnigan an dud.\nE ver breman, en diabarz an iliz, o tigeri ar prozision a dlee bean bet grêt dre ar ruio gant ar Zakramant : goleier en o daouarn, e tired daou ha daou ar chapelaned, ar chalonied, an abaded, an eskibien hag ar gardinal, war o lerc’h an otro ’l « Legat » o tougen an ostansouer aour.\nMes arru e traou an Iliz, e kemer an ofiser, eun nebeudig a dud gantan, eur vinz ledan, a gas anean d’ar pondale diavêz a zo us d’an nor-dal.\nAdalek m’eman en gwel gant an ostansouer, e sav hopadenno war ar blasen, er ruio, ouz ar prenestro ha war an toenno. Mes ne badont ket pell.\nEn eun tôl e taver mik dre oll, ha, ’benn ma’n eus laket an ofiser an heol aour war ar reposouer, ne glever ken eun disteran trouz. Kenkent e krog ar ganerien gant an « Tantum ergo » hag ar bobl, en eur vouez, a dalc’h wardro gante betek ar penn. Pa ’n eus kanet ar c’hannadour an Oremus, e sav war eur chafodig, an ostansouer en e zaouarn, hag a ra gantan sin ar groaz war ar bobl. N’eman ket an oll war o daoulin, dre ma n’int ket, koulz laret, evit finval : mes an oll a bleg o fenn hag a ra gant devosion sin ar groaz. Neuze ec’h a ar c’hardinal d’an daou bondale a zell, unan anê an hanter-noz, hag egile ar zav-heol, ha deus pep hini anê e ro adarre bennoz ar Zakramant.\nPan ê fin d’e lido, n’ê ket al Laudate a ganer evit trugarekât an Otro Doue : eun huchadeg a enor eo a zav eus a greiz ar bobl, eun huchadeg, ken krenv ma seblant d’in c’hoaz he c’hlevet o trouzan en em diskouarn.\nEpad ma tregern an êr ganti, e tisken an O. ’l « Legat » hag ec’h a da beurober ar prozision en diabarz an iliz.\nAr gazetenno protestant o deus laket dindan lagad o lennerien betek an disteran tra eus al lido a zo bet grêt epad ar prozision hag ar zalud a zo bet en e c’houde. Mes ne gemerin ket ar boan-ze evit ar Vretoned am lenno : anat mat eo kement-se evite. Laret a rin d’ê hepken e zo bet kanet eun Te Deum evit trugarekât an Otro Doue eus ar graso an neus teurveet skuilh war an dud o deus enoret ar Zakramant santel an deio-man, war gêr Londrez ha war Bro-Zôz a-bez.\nHa setu penôs ê bet klozet eur gouel dispar « a vo sonj anean dalc’hmat, eme an Daily Telegraf, hag a vo komzet anean en histor. »\nKlozet ive an 19et « kongress » a zo bet dalc’het en Londrez gant katoliked eus ar bed oll, ar blavez 1908, en enor da Zakramant an Oter (meulet ra vo da viken !)\nAdtapet diwar « https://br.wikisource.org/w/index.php?title=Eil_loden_—_XXXI.&oldid=109328 »\nKemm diwezhañ d'an 29 Her 2017 da 22:44\nKemmoù diwezhañ degaset d'ar bajenn-mañ d'an 29 Her 2017, da 22:44.


Wikeriadur - Wikipedia\nWikeriadur a reer eus ur raktres-stroll a venn sevel ur geriadur liesyezh frank a wirioù gant termenadurioù, gerdarzhioù ha distagadurioù e kement yezh ha ma vo tu. Tu geriadurel an holloueziadur Wikipedia eo ar Wikeriadur.\nLogo ar Wikeriadur\nDa gompren ar c'hemm a zo etre ar geriadurioù hag an holloueziadurioù e c'haller lavaret e tispleg ar geriadurioù ar gerioù tra ma tispleg an holloueziadurioù an traoù.\nUr ger-malizenn eo "wikeriadur", savet diwar wiki- ("a-stroll") ha geriadur.\nDizemglev zo diwar-benn an anv :\nar stumm Gwikeriadur zo bet implijet war bajenn degemer ar Wikeriadur etre miz Du 2006 ha miz Genver 2007 ;\nun nebeud kinnigoù all zo bet graet.\nPal ar Wikeriadur eo bezañ liesyezhek da vat : e meur a yezh emañ ar penngerioù hag an termenadurioù.\nAr Wikeriadur eo anv rann ar raktres ma kaver ennañ termenadurioù e brezhoneg eus gerioù a zeu eus kalz yezhoù all, hag ivez, evel-just, eus ar brezhoneg e-unan. Er Wiktionary e vo kavet an termenadurioù saoznek hag er Wikizionario an termenadurioù italianek. Ar mennozh-diazez eo e c'hallfed kavout un deiz bennak termenadurioù e wolofeg eus gerioù en inuktitut.\nEmbannet eo danvez ar Wikeriadur hervez ar GNU Free Documentation License, ar pezh a dalvez n'eo ket perc'hennet an danvez anezhañ hag e chomo evel-se da viken.\nDaniel Alston, "Fonzy" e anv implijer, eo unan eus diazezerien bennañ ha luskerien gentañ ar raktres. Digoret e voe ar raktres kentañ, e saozneg, d'ar Yaou 12 Kerzu 2002 da 6:40 UTC.\nEtre miz Gwengolo ha dibenn 2005 e voe skrivet ar frazennoù brezhonek kentañ war ar bajenn degemer gant implijerien dizanv deuet eus ar Wikipedia brezhonek, ha d'an 8 a viz C'hwevrer 2006 e voe krouet ar patromoù kentañ gant an implijer MP, a voe ar wikipedour kentañ o krouiñ ur gont war ar Wikeriadur.\nEn deiz-se end-eeun e voe krouet ar pennad kentañ gant MP diwar-benn ar ger kembraek afal, hag a zo "aval" e brezhoneg. Moredet e chomas ar raktres goude-se, pa oa ar wikipedourien o voueta a-zevri ar Wikipedia brezhonek. A-benn ar fin e voe lañset ar Wikeriadur da vat e miz Du 2006 gant an implijer Erwan~brwiktionary, a savas ar bajenn degemer, hag un implijer dizanv all. Goude dilezet an dachenn ec'h eo an Yun a ziazezas an darn vrasañ eus ar patromoù yezhadurel hag ar pajennoù skoazell a oa da dalvezout da sichenn evit ar raktres da loc'hañ da vat e 2007 ; e 2008 en em dennas Yun, met derc'hel a ra un nebeud tud da vagañ ar geriadur.\n↑ Distagadur [gnu] da selaou .\n↑ War Wikipedia.org ; d'ar 26 Kerzu 2002 e voe adkaset da Wiktionary.org.\nSellit ouzh ar ger Wikeriadur er\nAdtapet diwar « https://br.wikipedia.org/w/index.php?title=Wikeriadur&oldid=1976372 »\nKemm diwezhañ d'an 6 Meu 2022 da 10:35


Afer an Tour de Nesle - Wikipedia\nAfer an Tour de Nesle\nAfer an Tour de Nesle zo un afer brudet hag a vije c'hoarvezet e deroù ar XIVvet kantved, en Tour de Nesle, un tour ouzh mogerioù Pariz er Grennamzer, ma kemeras perzh teir merc'h-kaer ar roue gall. Er XVvet kantved e voe savet ur vojenn diwar-benn ur rouanez a vije bet oc'h ebatal eno hag a lakae he serc'heien en seier goude kousket ganto, ha taolet goude d'ar stêr.\nSkeudenn eus 1315, ma weler pentudennoù Afer an Tour de Nesle, bloaz goude ar wallabadenn : e-kreiz Fulup IV (Bro-C'hall), ar roue gall, hag e diegezh: a gleiz da zehou : e vab, Charlez IV, Fulup V, e verc'h Isabelle de France, eñ, e vab henañ Loeiz X, hag e vreur, Charles de Valois.\nAn tour[kemmañ | kemmañ ar vammenn]\nAn Tour de Nesle a oa un tour war lez kleiz ar stêr Saena, dirak tour al Louvre, hag a oa bet anvet « tour Hamelin ». An daou dour-se a oa daou eus pevar zour bras ar voger savet adal 1214, anvet diwar-lerc'h an ostel Nesle, tostik dezhañ.\nPevar bugel en doa ar roue gall Fulup IV le Bel, ha tri mab anezho (a reno war e lerc'h), hag o-zri dimezet:\nLoeiz (1289-1316), Roue Navarra (1305-1316),\nFulup, kont Poitiers,\nCharlez, kont ar Marcha,\nAn tri a voe dimezet:\nLoeiz en 1305, da Marc'harid Bourgogn, merc'h da Zug Bourgogn, a oa 15 vloaz ;\nFulup en 1306, da Janed Bourgogn, merc'h henañ Mahaut Artez;\nCharlez en 1308 da Blanche Bourgogn, eil merc'h Mahaut Artez, a oa 12 vloaz.\nMignonezed e oa an teir friñsez yaouank, plac'hed lirzhin ha kran en ul lez tristik, ha brud fall a voe savet dezho. Kontet e veze e tegemerent gwersed, hogen prouenn ebet ne oa, ha derc'hel a raent da gas o buhez laouen ha dibreder.\nE deroù 1314 e krogas an afer. Urzh a roas ar roue gall Fulup IV le Bel da herzel e deir merc'h-kaer\nHervez ur c'hronikour e oant bet flatret gant o c'hoar-gaer, merc'h ar roue, Isabelle de France, rouanez Bro-Saoz.\nTapet e vijent bet pa oant a-greiz o ebatoù gant daou varc'heg yaouank, an daou vreur Philippe ha Gauthier d'Aunay.\nBoureviet e voe an daou varc'heg, hag anzav a rejont o darempredoù gant ar priñsezed. Diskroc'henet e voent e Pontoise en-bev, spazhet, dibennet, ha lakaet ouzh ar groug.\nAdtapet diwar « https://br.wikipedia.org/w/index.php?title=Afer_an_Tour_de_Nesle&oldid=1637266 »\nIstor Bro-C'hall er XIVvet kantved


DegemerStalLevrioùLevrioù 16 vloaz ha muioc'hPachamama\nHome / Levrioù / Levrioù 16 vloaz ha muioc'h / Pachamama\nGant e 52 zourlivadur o taolenniñ dremmwelioù, atantoù, savadurioù ha tud e fell dezhañ ar c’harned divyezhek Pachamama ober ton d’an atantoù bihan-se a ra gant had hengounel, e-liamm start gant douar ar vro, a ro danvez-magañ hep ma vefe ezhomm eus kimiezh an trelosk nag eus c’hoari sorser gant ar genoù.\n290 er stok\nISBN: 978-2-86824-203-7 Rummad : Levrioù 16 vloaz ha muioc'h Product ID: 1634\nAbaoe pevar bloaz e vev Herve Yaouank e Penn-ar-Bed, grafour ha skeudennaouer eo. Kemer perzh e seveniñ skritelloù pe flyers a ra. Dedennet eo ivez gant skeudennaouiñ loened ha plant, pe c’hoazh gant an design, sanket don m’eo an tresañ en den. Met da gentañ penn e kar an arzour-mañ ar beajoù hag an dourlivañ. Diwar an daou entan-mañ ez eus deuet meur a garned-beaj hag ur bern diskouezadegoù dezhañ. Levrioù evit ar vugale en deus graet ivez ha labourat a ra bremañ e-giz skrivagner sinopsizoù ha senarioioù da-geñver an abadenn “Mouchig Dall“.\nEmbann divyezhek – 230 x 210 mm – golo soupl – spirale\nRoit an ali kentañ war “Pachamama” Cancel reply


Akrone K-01 : le sondage, quelle couleur avez-vous choisie ? - Page 6\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 9:38\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 9:55\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 10:15\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 10:21\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 10:54\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 11:07\nSujet: Re: Akrone K-01 : le sondage, quelle couleur avez-vous choisie ? Jeu 4 Fév - 11:08\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:12\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:16\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:33\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:37\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:48\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:53\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:55\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:56\nDernière édition par fdm44 le Ven 5 Fév - 4:16, édité 3 fois\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 3:58\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 4:03\nDernière édition par fdm44 le Ven 5 Fév - 4:06, édité 1 fois\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 4:04\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 6:46\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 6:55\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 7:15\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 7:17\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 8:22\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 8:40\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 9:24


Krouet he deus From Breizh : He lec’hienn a werzh produioù Breizh hepken – actu.fr\nKrouet he deus From Breizh : He lec’hienn a werzh produioù Breizh hepken\nE Kemper eo bet krouet From Breizh gant Raphaële Guillevic, ur stal enlinenn o werzhañ produioù ijinet pe savet e Breizh.\nPublié le 7 Déc 17 à 9:10\nRaphaële Guillevic, (©Photo fournie par Raphaële Guillevic,)\nTroent gant Maela Ily diwar Martine de Saint Jan\nSouezhet e oa o welet ne oa ket bet graet abretoc’h… Plac’h Kemper, Raphaële Guillevic a zo o paouez lakaat enlinenn he lec’hienn gwerzh produioù ijinet pe/ha savet e Breizh : « Pa oan o labourat e Pariz em boa graet enklaskoù war internet evidon hag e oan en em rentet kont ne oa ket aes kavout merkoù breizhat. Ar raktres a zo kroget evel-se… »\nUr wech distroet e Kemper, hag ur bloavezhiad labour warlerc’h, he deus krouet ar stal enlinenn From Breizh hag a werzh produioù ar merkoù rannvroel. « Ouzhpenn an droidigezh eus ar saozneg « eus Breizh », e teu an anv eus ar brezhoneg ivez : « from » a zo ivez ar fromoù, ar santimantoù », eme penn an embregerezh.\nPrenañ produioù ar vro\nGant he lec’hienn gwerzh e fell da Raphaële Guillevic respont da c’houlenn ar vevezerien ha gouzout eus a belec’h e teu ar produioù. Ha fellout a ra dezhi lakaat war wel ar produerezh rannvroel :\n« Savet e vez er rannvro traoù ha n’int ket atav keroc’h eget ar « Made in China », pe gant ur vuhez kalz hiroc’h. Prenañ produioù ar vro a zo dedennus-tre evit an endro sokial hag ekonomikel ! »\nDibab a ra he fourvezerien e-keñver dibarded o froduioù ha peogwir e toujont da dalvoudoù etik. Arabat deoc’h klask klichedoù boutin ar produioù breizhat, doare stalioù an douristed : « N’on ket a-enep met c’hoant ‘m eus diskouez traoù all », a zispleg Raphaële Guillevic.\nAr giz, an ti, ar vraventez…\nKinnig a ra ar stal enlinenn produioù e bed ar giz (dilhad evit ar merc’hed hag ar baotred, bravigoù, rikoù), an ti, ar vugale, (neñneñ, kinkladurioù), an dudi, ar gwalc’hiñ, ar vraventez…\nUn nebeud merkoù gwerzhet war al lec’hienn From Breizh : Heuliad (braventez, Mor-Bihan), Combat de coqs (c’hoarioù, Il-Ha-Gwilenn), La Pointe du vent (bravigoù, Penn-ar-Bed), Moncalin (neñneñ, Penn-ar-Bed), Kelvin et Lumen (gouleier, Aodoù-an-Arvor), My boo company (broustoù dent, Liger-Atlantel).\nKrouerez From Breizh a zo oc’h ijinañ traoù all evit an dazont : « Evit c’hoazh e vez kaset ar pakadoù e Bro-C’hall hepken, klasket e vo mont pelloc’h en dazont. Ijinañ a ran ivez sevel gwir stalioù dibad ha klask labourat war-eeun gant embregerezhioù evit ober B to B. »\nEvit diorroiñ he raktres eo skoazellet Raphaële Guillevic gant ar c’horerez Produet e Breizh, ar gevredigezh Entreprendre au féminin Hag ar program Caravelle. « Reiñ a ra fiziañs din gwelet ensavadurioù evel ar re-mañ krediñ em raktres ! », eme ar plac’h yaouank.


Paganiezh c'herman - Wikipedia\nAr c'harr heolel eus Trundholm, unan eus pezhioù henoniel kozhañ ar relijion c'hermanek\nAr Baganiezh c'herman eo ar religion pleustret gant ar pobloù german eus oadvezh an houarn betek ar gristenidigezh er grennamzer. Pleustradennoù lidel ha relijiel a gemere ul lod bras eus sevenadur ar C'hermaned.\nGwriziennet er vitologiezh indezeuropek e oa ar relijion hag a greskas gant lusk ar pobloù german. Diwanañ a reas tost da aod su ar Mor Baltel da gentañ hag en em skignañ tamm-ha-tamm en holl diriadoù german a-vremañ (Alamagn, Danmark, Norvegia, Sveden, Breizh-Veur, Island hag an Izelvroioù dre vras). War-dro ar Vvet kantved e c'haller diforc'hañ tri skourr: relijion Germaned an douar-bras, ar baganiezh angl-ha-saoz hag ar relijion norzhek kozh. An hini diwezhañ eo an hini anavezetañ ha diwarni eo diazezet ar stumm arnevez: an Asetro.\nTacitus a zisplegas penaos e veve ar C'hermaned en e zanevell Germania.\nAdtapet diwar « https://br.wikipedia.org/w/index.php?title=Paganiezh_c%27herman&oldid=1916257 »


Keleier » Posts made in 2017\nKSK : loc’het en-dro\nEmañ Kerlenn Sten Kidna é prientiñ an distro-skol evel bep blez. Sklaer eo ar pal : kinnig, e meur a lec’h e bro an Alre, kentelioù evit meur a live, ag ar re a grog betek ar re a gomz ha/pe a lenn aes, hag o deus dober a zeskiñ c’hoazh èl rezon. 9 monitour a vo é kas...\nUr brezegenn e mohawkeg er...\nSetu ur brezegenn istorel : an hini bet graet e mohawkeg, penn-da-benn, e miz Even gant ar c’hannad Marc Miller e Breujoù ar C’hanada. Dre-se e faote dezhañ reiñ da anavezout ar yezh hag ar bobl vMohawk. Hiziv an deiz n’eus ket ‘met etre 30000 ha 42000 Mohawk o...\nRestachoù mat ‘zo mat ...\nKuitaet o deus o-daou o labour evit sevel ur stal boued, o treuzfurmiñ ar pezh a oa a re gant produerien bio ar c’hornad e podoù bihan boued bio a werzhont bremañ e stalioù ar vro. Kuitaet o deus Eleonore ha Benjammin Faucher o labour ha loc’het gant o stal...\nAn distro-skol hervez an...\nManifestadegoù gant Diwan, kresk sioul ha bras gant Div Yezh, disteroc’h gant skolioù Katolik. Disheñvel eo an distro-skol hervez an hentenn. Er publik e konter un 8000 bugel bennak (+700 da geñver ar bloaz paseet) degemeret e 178 ti-skol publik divyezhek, 15 ouzhpenn eget...\nKenderc’hel gant ar stourm\nGoude emvodoù Sant-Teve ha Kerglo e oa deuet soñj da Yannig Baron hag e skipailh Breizh Impacte tennañ gounid eus savadurioù Ti ar Vro Gwened evit degemer un 70 den bodet evit prederiañ war dazont ar vro. Diouzh ar mintin e oa bet kaozeet eus ar yezh, gant prezegennoù berr...\nKroget he deus kevredigezh “Les Eaux Vives” e Naoned gant ar soñj sikour an dud n’o deus lojeiz ebet. Dilezet o deus o spered kristen, astennet int bremañ war an departamant, met dalc’het d’o lañs evit sikour o nesañ. 40 vloaz zo e kroue ur vedisinez, Marion...\nKoumoul du e oabl an...\nUn distro-skol a-feson a vefe bet, gant kalzik a skolioù nevez krouet, en deskadurezh publik, dreist-holl. Met gant ar c’heloù diwezhañ a-berzh er gouarnamant war ar c’hevratoù skoazellet e vez lakaet ar c’hresk-se en arvar. Dindan ur sizhun e oa bet aozet an...\nBerzh gant Festival...\n20 000 den o deus kemeret perzh er gouel aozet e Santez-Anna Wened d’ar 26 ha d’ar 27 a viz Eost. Evit ar wech kentañ ez eus bet nac’het arvesterien zoken. Dek vloaz zo e oa bet krouet ar festival gant ar pal lakaat sevenadurioù ar Bed da gejañ asambles. 25...\nWRWC : Kib ar bed Rugbi ar...\nE miz Eost e oa dalc’het e Iwerzhon Kib ar bed Rugbi ar Merc’hed. N’eus ket bet kement-se a drouz er mediaoù. Merzet e oa bet, sur, gant Breizhiz sot gant ar rugbi, o doa kemeret perzh kalzig a Vreizhadezed er gib. E rugbi ar baotred eo Euskariz, hag Okitaniz,...


Pajenn:Troude ha Milin - Ar marvailler brezounek.djvu/174 - Wikimammenn\nPajenn:Troude ha Milin - Ar marvailler brezounek.djvu/174\nar brinsez, ha da gas kelou d’ezhi euz ann doare m’ema ar bed dre ama. — Ha Iann, goustadik war he barlochou, da gaout ar prenestr moan a ioa war doull ar brinsez. — Aze emoc’h, va frinsez keaz, eme-z-han. — Ia da, pell zo zo-ken, eme-z-hi, emounn oc’h ho kortoz. Atao emoc’h e buez ive ? — O ia e feac’h, hep aoun da vervel c’hoaz ; me a denno ac’hanoc’h ac’halesse hep dale. — O ! ma ve gwir a lavarac’h, e C’hellfenn eta gwelet c’hoaz sklerijenn ann heol benniget, ha bale e-touez ar gristenien all ! Hogen na d-it ket da drahisa eur plac’h iaouank e deuz great he c’himiad da holl draou ar bed-ma, ha d’he lakaat da gredi, diwar c’hoari, e tistroio daved he zad evit beza c’hoaz pell amzer enn he flijadur. — Me gollo va buez da genta, eme Iann ker kalounek. ha tra, ma n’ho tennann ket ac’halesse abarz diou pe beder heur war-n-ugent ama. Kenavezo ar c’henta, rak mall eo d’in distrei. — Kenavezo, den iaouank karantezuz, eme ar brinsez, ha kant bennoz Doue d’e-hoc’h, ha chans vad da gas ho mennoz da benn !\nIann a zistroaz d’he gampr evel m’oa deut, hag ar roufl koz a roc’he atao. Em-berr e tistroaz ar jeant, hag hen da gaout Iann. — Ac’hanta, eme Iann, em euz douet n’euz preiz e-bed enn da sac’h ? — Nann da, eme ar jeant, ar c’hoat a zo ker brudet, na dremen ket nemeur a dud dre-z-han pell-braz zo, nag a dost zo-ken ; ha n’hi n’hellomp ket mont er meaz euz ar c’hoat kennebeut, dindan boan da\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/174&oldid=144174 »